PENDAKWAAN TERHADAP MAHIADDIN MEMANG KERANA ANWAR, MENJADIKAN ISU LANTIKAN KP SPRM DAN PEGUAM NEGARA SEBAGAI PENAMPAN SAMA SEKALI TIDAK RELEVAN

Dalam usaha untuk melepaskan Perdana Menteri, Anwar Ibrahim daripada dikaitkan dengan pendakwaan mahkamah terhadap Mahiaddin Md Yasin, terdapat kecenderungan yang ketara di kalangan sesetengah pihak kebelakangan ini untuk menjadikan Ketua Pesuruhjaya SPRM dan Peguam Negara sebagai tampanan perlindungan.
Dijadikan hujah bahawa Mahiaddin tidak boleh menyalahkan Anwar dalam pendakwaan yang dihadapinya kerana Ketua Pesuruhjaya SPRM, Azam Baki dan Peguam Negara, Idrus Harun adalah lantikannya ketika memegang jawatan Perdana Menteri sebelum ini.
Kononnya, tidak munasabah sama sekali Anwar dipersalahkan atau didakwa campurtangan, sedangkan Azam Baki dan Idrus itu adalah individu yang dilantik oleh Mahiaddin.
Terbaru, turut sama berhujah dengan asas yang sama ialah Ahli Parlimen Pasir Gudang, Hasan Karim.
Benarkah Anwar tidak boleh dikaitkan hanya kerana Ketua Pesuruhjaya SPRM dan Peguam Negara masih merupakan orang yang dilantik Mahiaddin?
Harus kita fahami, SPRM dan Jabatan Peguam Negara adalah terletak di bawah Jabatan Perdana Menteri dan mereka – mudah kata – secara langsung adalah berada di bawah Perdana Menteri.
Kewajipan mereka untuk akur dan setia ialah kepada Perdana Menteri semasa, bukan kepada bekas Perdana Menteri yang melantik mereka.
Apabila datang Perdana Menteri baru, kesetiaan Ketua Pesuruhjaya SPRM dan Peguam Negara kepada Perdana Menteri sebelumnya, walau ada segunung intan sebagai budi kenangan kerana melantik mereka ke jawatan tersebut, ia dikira terputus dengan sendirinya.
Sebab itu, biasanya apabila Perdana Menteri bertukar, Ketua Pesuruhjaya SPRM dan Peguam Negara juga turut sama bertukar, sama ada mereka meletak jawatan atau ditamatkan perkhidmatan.
Dalam hal berkaitan, walaupun pernah memberikan jawatan, Ketua Pesuruhjaya SPRM dan Peguam Negara tidak lagi berkewajipan menurut kehendak bekas Perdana Menteri yang pernah melantik mereka.
Cuba kalau Perdana Menteri semasa memberi arahan, beranikah mereka menyanggah?
Dengan demikian, hujah bahawa Anwar tidak boleh dikaitkan dengan pendakwaan terhadap bekas Perdana Menteri itu hanya kerana Ketua Pesuruhjaya SPRM dan Peguam Negara sekarang merupakan Mahiaddin, lebih bersifat pramatang, tidak relevan dan semacam “aksi pancut awal” semata-mata.
Ini kerana kesetiaan dan keakuran Ketua Pesuruhjaya SPRM dan Peguam Negara, selagi mereka ingin memegang jawatan tersebut, adalah kepada Perdana Menteri semasa.
Pendakwaan terhadap Mahiaddin adalah jelas – menjadi kenyataan – hanya setelah bertukar Perdana Menteri kepada Anwar.
Namun, ini tidaklah bermakna Anwar telah campurtangan, mengamalkan pendakwaan terpilih, ingin menganiaya musuh politik atau bersikap berat sebelah.
Yang tepatnya atau yang utama, pendakwaan itu dilakukan kerana Mahiaddin memang ada melakukan kesalahan, baik berkaitan empat pertuduhan salah guna kuasa dan rasuah atau pun penggubahan wang haram yang kini sedang dihadapinya.
Tanpa wujud kesalahan sebagai bukti, pertuduhan tidak boleh direka-reka kerana di depan hakim bicara, yang wajib dibentangkan adalah fakta.
Yang keduanya, pendakwaan itu menjadi kenyataan kerana Anwar adalah seorang Perdana Menteri yang mempunyai iltizam tinggi untuk menghapuskan amalan rasuah di negara ini, malah perkara itu telah menjadi intipati perjuangannya sejak dulu lagi.
Bahkan dalam ucapan di Parlimen, beberapa kali Anwar memberi bayangan tentang salah laku dalam pentadbiran terdahulu.
Apakah mungkin pendakwaan terhadap Mahiaddin menjadi kenyataan jika bukan Anwar yang menjadi Perdana Menteri?
Kalau tanpa digerakkan oleh Anwar bersama iltizamnya yang tinggi memerangi rasuah itu, kenapa SPRM dan Peguam Negara tidak mendakwa Mahiaddin sejak dulu lagi?
Mengapa hanya setelah Anwar menjadi Perdana Menteri ia menjadi realiti?
Dalam hal ini, diharap penyokong Anwar jangan malu-malu mengaku, malah berbangga bahawa pendakwaan itu memang disebabkan oleh Anwar.
Jangan berdalih dengan hujah yang tidak kena seperti Ketua Pesuruhjaya SPRM dan Peguam Negara bukan merupakan lantikannya.
Cuma, peranan Anwar dalam hal ini adalah daripada sudut yang amat positif untuk membawa kebaikan kepada rakyat dan juga negara, bukan disebabkan dendam politik atau faktor-faktor lain.
– ShahbudinHusin 12/03/2023.

3.8

12

votes
Article Rating
Kongsikan artikel ini


TERBUKTI AKHIRNYA MAHIADDIN SAMA SAJA SEPERTI ZAHID HAMIDI

Presiden Bersatu, Mahiaddin Md Yasin akhirnya terbukti sama dan saling tak tumpah perangainya seperti Presiden UMNO, Ahmad Zahid Hamidi di mana kedua-duanya enggan melepaskan jawatan setelah didakwa di mahkamah.
Sementara Zahid Hamidi sebelum ini berkeras enggan melepaskan jawatannya kerana beranggapan pendakwaan terhadapnya ketika era Tun Mahathir Mohamad berkuasa kali kedua sebagai bersifat politik dan terpilih, Mahiaddin pula diputuskan oleh MPT agar tidak melepaskan jawatannya yang sedang disandangnya.
Tanpa terdengar bekas Perdana Menteri itu ada menghantar surat perletakan jawatannya, MPT Bersatu sebaliknya lebih dulu menolak beliau daripada melepaskan jawatannya.
Perkara itu diputuskan dalam mesyuarat khas MPR Bersatu yang dipengerusikan oleh Mahiaddin sendiri malam tadi.
Barangkali keputusan MPT Bersatu malam tadi bersesuaian dengan pendirian Mahiaddin yang mahu menyerahkan nasib serta kedudukannya kepada parti menentukannya.
Setiausaha Agung Bersatu, Hamzah Zainuddin berkata, MPT parti sebulat suara menolak perletakan jawatan Mahiaddin sebagai Presiden Bersatu.
“Ini kerana MPT menegaskan bahawa pertuduhan ke atas Muhyiddin Yassin dibuat atas jawatan beliau sebagai Presiden Bersatu dan bukannya pertuduhan atas kapasiti peribadi.
“MPT memohon semua ahli dan penyokong bersabar dan bertenang dalam menghadapi ujian yang besar yang bersifat zalim dan fitnah ini,” katanya pada satu kenyataan.
Tidak kira apa sekali pun hujah yang cuba digunakan untuk mewajarkan keputusan demikian, pokoknya apa yang dilakukan Zahid Hamidi dulu, itulah yang ditiru oleh Mahiaddin sekarang ini.
Sama gaya dan sama tujuan, cuma olahan skrip serta jalan cerita saja yang berbeza.
Ternampak sama seperti Zahid Hamidi, cubaan untuk menggunakan jawatan dalam parti sebagai perisai terhadap pendakwaan di mahkamah tetap menjadi keutamaan.
Maknanya, apa yang dilemparkan kepada Zahid Hamidi dulu sudah berbalik kepada diri sendiri.
Dalam bahasa kasar sikit….pigi dah, semua sembang saja lebih!!
Zahid Hamidi agaknya sekarang ini tentu sedang ketawa tak berhenti-henti kerana beliau sudah ada kawan yang sama-sama berjawatan presiden parti sedang berdepan pertuduhan di mahkamah serta sama-sama pula pengecut enggan melepaskan jawatan dan sama-sama lagi mahu menjadikan jawatan dalam parti dan parti masing-masing sebagai perisai melindungi diri.
Saya pun dalam hal ini teringin nak tumpang ketawa sekali….kahkahkahkahkahkahkah…
Apa yang Mahiaddin perlu sedar, mengambil contoh Zahid Hamidi, terus memegang jawatan dalam parti dan kemudian berdepan undi rakyat dalam PRU, ia lebih mungkin menghasilkan keputusan yang lebih buruk lagi.
Lihat saja bagaimana UMNO daripada 54 kerusi Parlimen yang dimenangi pada PRU14, tetapi hanya mampu menang 26 kerusi saja pada PRU15 lalu.
Meskipun banyak sebab mendorong keputusan sedemikian, salah satunya tentulah kerana UMNO ketika berdepan PRU15 dalam keadaan masih dipimpin oleh Zahid Hamidi yang belum selesai perbicaraan kesnya di mahkamah.
Apakah Mahiaddin juga mahu membawa Bersatu beroleh keputusan yang lebih buruk pada PRU16 akan datang?
– ShahbudinHusin 12/03/2023.

3.7

3

votes
Article Rating
Kongsikan artikel ini


HASNI MILIKI PAKEJ LENGKAP, SANGAT WAJAR DIBERI PELUANG ISI SALAH SATU KERUSI NAIB PRESIDEN UMNO

Selepas jawatan Presiden dan Timbalan Presiden UMNO tiada pertandingan, tumpuan utama pada pemilihan parti 18 Mac ini tentunya ialah bagi jawatan Naib Presiden.
Daripada lapan calon yang menawarkan diri, tanpa bertujuan memperkecilkan kemampuan, kewibawaan dan ketokohan lain-lain pemimpin yang sama-sama bersaing, bekas Menteri Besar Johor, Hasni Mohammad dikira memiliki pakej lengkap dan harus diberi peluang menduduki salah satu kerusi nombor tiga dalam hireaki UMNO itu.
Dalam UMNO, beliau berpengalaman menyandang jawatan Ketua Pemuda Bahagian Pontian, Exco Pemuda Malaysia, Ketua Pemuda Negeri Johor dan Pengerusi Perhubungan UMNO Johor, manakala jawatan Ketua UMNO Bahagian Pontian masih dipegangnya sehingga sekarang.
Di dalam kerajaan pula, beliau ada pengalaman menjadi Adun, Ahli Parlimen, Setiausaha Politik, Exco Kerajaan Negeri, Ketua Pembangkang dan Menteri Besar Johor.
Sebelumnya, beliau adalah seorang profesional dalam bidang kejuruteraan serta merupakan ahli perniagaan yang berjaya.
Keputusannya menceburkan diri dan aktif dalam UMNO tidak lain adalah bertujuan untuk menyumbang tenaga, masa dan idea bagi kepentingan agama, bangsa serta negara.
Pada 2013, Hasni diberi amanah sebagai Exco Kerajaan Negeri Johor dengan memegang portfolio Kerja Raya, Pembangunan Luar Bandar dan Wilayah.
Ketika itu, Menteri Besar Johor ialah Khaled Nordin.
Beliau memegang jawatan tersebut sehingga 2018 apabila UMNO dan BN tewas pada PRU14 di tahun tersebut.
Selepas PRU14, beliau diberi amanah sebagai Ketua Pembangkang di DUN Johor serta dilantik sebagai Pengerusi UMNO Negeri Johor.
Apabila berlaku krisis politik dan perpecahan dalam PH pada tahun 2020, Hasni kemudian dilantik sebagai Menteri Besar Johor yang baru.
Dalam PRN Johor dua tahun kemudian iaitu pada 2022, beliau telah berjaya memimpin UMNO dan BN Johor mencipta kejayaan gemilang – daripada kalah pada 2018 kepada kemenangan majoriti dua pertiga – dengan memegangi 40 daripada 56 kerusi Dun yang dipertandingkan di negeri itu.
Di sebalik pencapaian cemerlang itu dan wajahnya diletakkan “poster boy” sepanjang kempen PRN Johor, atas sebab-sebab tertentu, Hasni kemudiannya digantikan dengan Onn Hafiz sebagai Menteri Besar Johor.
Tetapi Hasni tidak merajuk, tidak protes dan tidak lari daripada perjuangan, sebaliknya kekal bersama UMNO, malah memberi sokongan sepenuhnya kepada Onn Hafiz sebagai pemimpin muda untuk mengambil alih teraju kepimpinan negeri Johor.
Pada PRU15 baru-baru ini, walaupun ketika itu berjawatan Pengerusi Badan Perhubungan UMNO Johor dan Ketua UMNO Bahagian Pontian, di mana logiknya beliau boleh memilih mana-mana kerusi Parlimen yang selamat untuk ditandinginya, tetapi ternyata Hasni bukan jenis yang begitu.
Dengan jiwa besar serta iltizam ingin menyumbang kerusi kepada BN, beliau tetap memberi laluan kepada Ahmad Maslan, Timbalan Ketua UMNO Bahagian Pontian dan sekarang Timbalan Menteri Kewangan, untuk terus mempertahankan kerusi Parlimen Pontian yang sedia dipegangnya.
Hasni sebaliknya memilih untuk bertanding di Parlimen Simpang Renggam yang bukan saja kawasan luar daripada gelanggangnya berpolitik di Pontian, tetapi juga harus berhadapan dengan calon “heavyweight” daripada PH iaitu, bekas Menteri Pendidikan, Maszlee Malik yang merupakan penyandang sedia ada kerusi tersebut.
Sikap Hasni ini berbeza dengan Mohamad Hasan, Timbalan Presiden UMNO, Pengerusi UMNO Negeri Sembilan dan Ketua UMNO Bahagian Rembau yang atas jawatannya itu lebih memilih kawasan selamat untuk bertanding iaitu di Rembau sehingga terpaksa “menolak” Khairy Jamaluddin atau KJ, Timbalan Ketua UMNO Bahagian Rembau yang sudah tiga penggal menjadi Ahli Parlimen Rembau ke Sungai Buloh.
Atas jiwa besar dan berani berlawan Hasni itu, bukan saja Pontian berjaya dikekalkan oleh Ahmad Maslan, malah Hasni melalui kemenangan di Simpang Renggam telah menyumbang satu kerusi Parlimen kepada BN.
Dengan kejayaan memimpin UMNO dan BN Johor mencapai kemenangan dua pertiga dalam PRN negeri dan kemudian berjaya merampas Simpang Renggam pada PRU15, tanpa keraguan lagi Hasni merupakan pemimpin yang terbukti diterima dan disukai rakyat.
Hari ini, walau tanpa apa-apa jawatan dalam kerajaan, namun jatuh bangun serta rangkuman pengalaman dengan pelbagai jawatan dalam parti dan kerajaan yang pernah disandangnya, Hasni boleh dikira pemimpin yang cukup berpengalaman untuk berperanan memberi sumbangan kepada UMNO melalui jawatan yang lebih tinggi lagi dalam parti.
Sebagaimana hasratnya menyertai UMNO adalah untuk berbakti, Hasni menawarkan diri bertanding jawatan Naib Presiden juga tidak lain ialah untuk meneruskan lagi khidmat baktinya berdasarkan pengalamannya itu.
Memandangkan jawatan Presiden dan Timbalan Presiden tidak ditandingi, adalah penting untuk para perwakilan pada 18 Mac nanti, demi masa depan UMNO agar parti itu tidak terus malap dalam perjuangan masa depannya, memberi pertimbangan khusus kepada Hasni menduduki salah satu daripada tiga jawatan Naib Presiden UMNO.
Pakej yang dimilikinya – berpendidikan, berpengalaman, terbukti disukai rakyat dengan kejayaan dalam PRN Johor dan merampas kerusi Simpang Renggam, disertai kesetiaan kepada parti, tetapi bukan “yes man”, pemimpin sebeginilah yang sebenarnya amat diperlukan berada di lapisan selepas Presiden dan Timbalan Presiden agar UMNO dilihat terus berwajah segar dan mampu bangkit lebih baik lagi pada PRU16 lima tahun akan datang.
– ShahbudinHusin 13/03/2023.

4.3

4

votes
Article Rating
Kongsikan artikel ini


“SUMBANGAN POLITIK KEPADA PARTI KERAJAAN DAN PEMBANGKANG TIDAK SAMA”

Unsur rasuah apabila parti kerajaan menerima dana atau sumbangan  politik tidak sama seperti apabila dana sedemikian disalurkan kepada parti pembangkang, kata sumber SPRM.
Ini kerana pembangkang tidak berada dalam kedudukan untuk menghulurkan apa-apa kepada penyumbang mereka, tidak seperti kerajaan, kata pegawai kanan itu dengan syarat tidak mahu namanya disiarkan.
Pada Jumaat lalu, Presiden Bersatu Muhyiddin Yassin didakwa atas tuduhan salah guna kuasa dan pengubahan wang haram membabitkan RM232.5 juta yang disalurkan ke akaun partinya.
Muhyiddin mendakwa dana itu adalah derma politik, dan mencabar SPRM supaya juga memburu PKR dan Umno – parti yang dakwanya juga menerima pembiayaan sedemikian.
Diminta mengulas mengenai perkara itu, pegawai kanan SPRM berkenaan berkata, secara umum, sama ada sesebuah parti itu berkuasa atau tidak adalah pertimbangan utama bagi setiap siasatan.
“Katakanlah kamu parti Pejuang. Saya beri sumbangan untuk kempen dan sebagainya, tetapi saya tidak mempunyai sebarang urusan sama ada rasmi atau tidak kerana kamu tidak pernah beri saya sebarang projek.
“Jadi saya boleh beri dan awak boleh terima. Ini tidak salah.
“Berbanding dengan parti pemerintah yang mempunyai kuasa untuk meluluskan projek, dan kemudian syarikat itu dapat projek dan diminta memberikan peratusan tertentu projek tersebut. Ini berbeza,” kata sumber itu.
PKR adalah dalam pembangkang sebelum pilihan raya umum ke-15, manakala Umno pula membentuk kerajaan, bersama-sama dengan Bersatu dan PAS.
Pembiayaan politik ketika ini tidak dikawal walaupun rang undang-undang telah digubal selama bertahun-tahun, dengan kerajaan terdahulu berikrar untuk membentangkan undang-undang sedemikian.
Dalam perkembangan terkini, kerajaan semasa berkata rang undang-undang itu akan dirujuk kepada jawatankuasa pilihan khas Parlimen untuk pertimbangan selanjutnya.
Sementara itu, mengenai mengapa hanya penerima didakwa dalam kes berprofil tinggi, seperti Muhyiddin, walaupun Akta SPRM juga menghukum kedua-dua pemberi dan penerima, sumber itu berkata terdapat perbezaan antara kes rasuah dan salah guna kuasa secara langsung.
Dalam kes rasuah, pegawai itu berkata, lazimnya sama ada pemberi atau penerima, atau kedua-dua mereka, akan didakwa di mahkamah.
Bagaimanapun, dalam kes salah guna kuasa, individu yang menyalahgunakan kedudukannya untuk mendapatkan suapan akan didakwa di mahkamah.
“Baca Seksyen 23 Akta SPRM. Ia mengatakan bahawa apabila seseorang pegawai badan awam menyalahgunakan jawatannya untuk mendapatkan suapan sama ada untuk faedahnya, atau untuk faedah keluarganya, atau untuk rakan sekutunya, dia telah melakukan kesalahan. “
Menurut sumber itu, walaupun dalam kes rasuah lazim, pertuduhan biasanya akan dikenakan terhadap penerima, yang dalam kedudukan untuk menekan pihak satu lagi untuk memberi rasuah.
“Biasanya orang yang menerima akan didakwa kerana dia menindas pihak lain untuk memberi wang, sebab itu orang yang menerima sentiasa menjadi tertuduh utama,” kata sumber itu.
Sumber itu menambah bahawa pemberi juga sering menjadi saksi pendakwaan, dan mendakwa mereka akan menyukarkan penyiasat untuk mendapatkan kerjasama.
“Jadi, siapa yang mahu bekerjasama (dengan SPRM) nanti?” soal pegawai kanan itu lagi.
Sumber –
https://m.malaysiakini.com/news/658372

5

1

vote
Article Rating
Kongsikan artikel ini


AGENSI KERAJAAN DAN GLC MESTI DITERAJUI ORANG PARTI, ANWAR HARUS BERTEGAS KALI INI

Susulan beberapa lantikan politik oleh kerajaan kebelakangan ini, khususnya selepas Dr Asyraf Wajdi Dusuki dilantik sebagai Pengerusi MARA, riuh rendah sekali lagi segelintir pihak dalam kumpulan masyarakat sivil menyanggah perkara itu.
Sebelum ini mereka kerapkali bersuara mengenai bantahan itu.
Mereka seterusnya melahirkan kekesalan kerana Anwar Ibrahim masih membenarkannya berlaku dalam kerajaan perpaduan ini.
Sehubungan itu, mereka menggesa Perdana Menteri agar segera menghentikan amalan tersebut, sambil menuntut sepatutnya golongan profesional yang dilantik, bukan orang politik.
Siapa sepatutnya menerajui GLC dan agensi kerajaan – orang politik atau golongan profesional?
Apa yang semua orang perlu faham dan sedar, termasuk kumpulan masyarakat sivil yang membantah itu, yang menang pilihan raya dan menerajui kerajaan adalah parti politik.
Parti politik yang bertanding dalam pilihan raya dan disebabkan itulah sebahagian besar menteri, kalau pun tidak semuanya, ialah orang politik belaka.
Parti yang akan membentangkan manifesto serta dasar demi kebaikan rakyat, maka hanya mereka yang faham perjuangan parti saja yang ada iltizam untuk melaksanakannya setelah berjaya menjadi kerajaan.
Dengan demikian, parti politik dan orang politik tidak boleh dipisahkan daripada berada dalam kerajaan, bukan saja sebagai menteri dan anggota pentadbiran, malah yang lain-lain yang bersesuaian.
Dalam konteks agensi kerajaan dan GLC atau syarikat berkaitan kerajaan, ia secara mudah difahami adalah di bawah penguasaan parti yang membentuk dan menguasai kerajaan.
Namanya pun agensi kerajaan dan syarikat berkaitan kerajaan, maka sepatutnya tentulah orang politik yang sealiran dengan kerajaan yang harus menerajuinya.
Apa guna parti menjadi kerajaan jika agensi kerajaan dan GLC tidak diterajui oleh orang parti, sebaliknya senang-senang diserah kepada semata-mata golongan profesional?
Golongan profesional boleh berada dalam agensi kerajaan atau GLC sebagai Ketua Pengarah, Pengarah-Pengarah, CEO, pengurusan dan seterusnya.
Ia sama seperti dalam kementerian, sementara menteri adalah orang parti, tetapi KSN, KSU, ketua-ketua jabatan dan seterusnya adalah kakitangan awam.
Pengerusi atau peneraju agensi kerajaan atau GLC itu kena diberikan kepada orang politik agar perjalanan serta hala tujunya selari dengan aspirasi kerajaan yang dipimpin oleh parti yang berkuasa itu.
Dalam hal ini, meskipun dilantik daripada orang politik, lantikan peneraju itu bukanlah bermakna boleh dibuat secara semberono, sebaliknya wajib berdasarkan kelulusan, kemampuan, kebolehan, kewibawan dan latar belakang seseorang itu yang bersesuaian dengan jawatan tersebut.
Jangan ingat dalam parti politik tiada orang profesional dan hanya orang profesional yang tidak berparti atau tidak memegang jawatan dalam parti saja yang layak menerajui atau menjadi pengerusi agensi kerajaan dan GLC.
Kalau kita boleh menerima Perdan Menteri, menteri-menteri dan anggota pentadbiran kerajaan daripada kalangan orang politik yang memenangi pilihan raya, tiada sebab kita tidak boleh menerima apabila agensi kerajaan dan GLC turut sama diterajui oleh orang politik daripada parti yang sama.
Lagi pun, setiap lima tahun, parti perlu kembali kepada rakyat untuk mendapatkan sokongan dan undi melalui pilihan raya.
Dengan lebih ramai orang politik yang berkebolehan menerajui agensi kerajaan dan GLC, ia secara tidak langsung akan menyebabkan parti lebih diyakini, dihormati dan dilihat benar-benar berfungsi kepada rakyat.
Bolehkah parti lebih dihormati dan menang lagi dalam pilihan raya jika selepas menjadi kerajaan, yang dapat banyak jawatan adalah kalangan profesional yang entah daripada mana-mana asul usul serta hala tuju jiwa politiknya?
Malah, dengan orang politik dan mereka yang berjawatan dalam parti menerajui agensi kerajaan dan GLC, mereka terbabit juga akan turun sama berkempen atau memainkan peranan setiap kali PRU diadakan.
Sebaliknya, jika orang profesional yang tidak berparti mengetuai agensi kerajaan atau GLC, mereka bukan saja tidak masuk campur ketika kempen PRU diadakan, malah mungkin membawa diri bercuti ke London, Paris, Milan dan sebagainya bersama keluarga masing-masing pada waktu tersebut.
Akhirnya, siapa yang rugi?
Untuk menutup isu ini daripada terus diperdebatkan, Anwar tiada pilihan melainkan harus segera mengisi semua kekosongan dalam agensi kerajaan dan GLC dalam kadar yang segera dengan tidak ragu-ragu menempatkan pemimpin politik yang bersesuaian dan berkebolehan di jawatan-jawatan berkenaan.

Lagi lambat lantikan dilakukan, lagi macam-macam hal jadi cecehan.
Titik, noktah, fullstop
. – ShahbudinHusin 14/03/2023.

3.9

7

votes
Article Rating
Kongsikan artikel ini


RAFIZI SELAR HAMZAH

Menteri Ekonomi, Rafizi Ramli “menasihatkan” ketua pembangkang, Hamzah Zainudin supaya memastikan beliau mendedahkan maklumat yang didakwa ada kaitan salah laku pemimpin kerajaan atas alasan betul.
“Jika mereka ingin melakukan pendedahan, pastikan ia demi kepentingan umum, bukannya untuk mendapat kelebihan politik kerana orang ramai lebih bijak.”
Katanya, beliau tidak terganggu dengan dakwaan Hamzah mempunyai “fail” berhubung salah laku pemimpin kerajaan semasa.
Timbalan presiden PKR itu bagaimanapun meragui Hamzah bersedia mendedahkan maklumat yang didakwa dimilikinya dan menyifatkan kenyataannya sekadar retorik.
“Jika ia adalah skandal besar, saya tak fikir anda memerlukan dokumen OSA (Akta Rahsia Rasmi) untuk mendedahkannya.
“Jika ada skandal besar membabitkan sesiapa, maklumat dan dokumen itu akan bocor dan ada pada media sekarang. Kita hidup dalam era anda tidak boleh menyembunyikan perkara seperti ini.”
Ahad lalu, Malaysiakini memetik Hamzah memberi amaran kepada kerajaan supaya tidak mencari salah Perikatan Nasional memandangkan beliau boleh berbuat demikian kerana mempunyai “banyak fail berkenaan mereka juga” ketika menjadi menteri dalam negeri.
Beliau berkata, terpulang kepadanya sama ada mahu menggunakan fail itu terhadap mereka.
Peguam dan penyokong kerajaan kemudiannya mengingatkan pemimpin Bersatu itu bahawa ia merupakan kesalahan menyimpan maklumat salah laku pemimpin kerajaan. Mereka mempersoalkan kenapa beliau tidak bertindak ketika menjadi menteri dalam negeri.
Sumber –
https://www.freemalaysiatoday.com/category/bahasa/tempatan/2023/03/14/dedah-fail-demi-kepentingan-umum-bukan-untuk-kelebihan-politik-hamzah-diberitahu/

5

1

vote
Article Rating
Kongsikan artikel ini


DI SEBALIK JANJI SELESAI MASALAH AIR DI KELANTAN, PAS RAMAL UMNO TAKKAN MENANG WALAU SATU KERUSI DI PRN NANTI

Pas mempersoalkan janji parti tertentu untuk menyelesaikan masalah air di Kelantan sekiranya diberi mandat pada Pilihan Raya Negeri (PRN) nanti.
Ketua Pemuda Pas, Ahmad Fadhli Shaari, sebaliknya meramalkan parti itu tidak akan memenangi sebarang kerusi di Kelantan dan beberapa negeri lagi pada PRN nanti.
“Ada pihak berjanji untuk selesaikan masalah air di Kelantan jika diberi mandat dalam PRN nanti.
“Lupakah beliau bahawa Menteri Air bukan dari partinya, Perdana Menteri bukan dari partinya, Menteri yang jaga kantung negara juga bukan dari partinya.

“Bagaimana nak buat keputusan perolehan yang besar jika kesemuanya itu bukan dari partinya” katanya menerusi kenyataan di Facebook.
Pada masa sama, Ahmad Fadhli turut mempersoalkan adakah menteri tertentu menggunakan kuasa untuk bagi pengecualian.
“Adalah diramalkan insya-Allah partinya tiada mendapat satu kerusi pun di Kelantan, Kedah, Terengganu, Selangor dan Pulau Pinang,” katanya.
Terdahulu, Umno merayu kepada pengundi Kelantan supaya memberi peluang kepada parti itu untuk tempoh lima tahun pada PRN nanti, bagi menyelesaikan masalah bekalan air negeri ini.
Presiden Umno, Datuk Seri Dr Ahmad Zahid Hamidi, berkata masalah air di Kelantan adalah janji Umno yang akan diselesaikan sekiranya diberi peluang oleh rakyat.
Sumber –
https://m.facebook.com/story.php?story_fbid=pfbid02JhFihm6DwTvxxKTN4n2nHTSDL37jbmjA7RrCoBmXbPqZnvFwteBbYXCfXUgFZrSTl&id=211591442051&mibextid=l066kq

3.3

3

votes
Article Rating
Kongsikan artikel ini


MENGAPA TUAN IBRAHIM TAK HABIS-HABIS MENCECEH BERKENAAN PROJEK TEBATAN BANJIR?

Entah atas sebab apa, kemarahan bekas Menteri Alam Sekitar dan Air, Tuan Ibrahim Tuan Man berhubung pembatalan projek tebatan banjir bernilai RM15 bilion nampaknya masih belum berakhir sampai sekarang.
Keputusan Perdana Menteri, Anwar Ibrahim membatalkan projek yang diberi secara runding terus itu dan menukarnya kepada tender terbuka, sehingga kini terus dicecehnya seperti tidak ada kesudahannya.
Sebelum ini, sudah banyak kali beliau mempertikaikan keputusan Anwar itu – sama ada di dalam atau di luar Parlimen – termasuk menghujahkan bagaimana RM2 bilion dapat dijimatkan, sedangkan ia belum lagi dilaksanakan.
Seterusnya, beliau juga mempertikaikan bagaimana projek tebatan banjir itu boleh dibatalkan, walhal ia belum lagi diserahkan kepada mana-mana syarikat untuk melaksanakannya.
Begitu pun, hujah Tuan Ibrahim itu disanggah oleh Anwar di Parlimen dengan mengatakan, dakwaan itu tidak betul sama sekali.
“Ada surat kelulusan telah dikeluarkan dan apabila kerajaan bertukar, ia sempat ditahan,” tegas Anwar.
Berikutan banjir melanda di Johor baru-baru ini, Anwar yang juga Menteri Kewangan mengumumkan, kerajaan akan mempercepatkan projek tebatan banjir termasuk di negeri tersebut dengan menggunakan kaedah ‘fast-track’ atau pantas dalam kelulusan tender, meskipun diperkenalkan melalui sistem tender terhad.
Katanya, kaedah itu diputuskan agar ia dapat dilaksanakan dengan segera.
“Kalau kita guna proses tender biasa, ia tidak boleh (diselesaikan) dalam bulan Jun dan Julai.
“Jadi, saya minta fast track (supaya) diselesaikan bulan Jun dan take off pada Julai,” katanya bagi menjawab soalan tambahan Tuan Ibrahim, juga di Parlimen.
Terbaru, Tuan Ibrahim hari ini sekali lagi tampil bersuara mengenai projek tebatan banjir itu.
Kali ini, beliau mempertikaikan pula mengenai kaedah sistem tender terbuka yang diperkenalkan terhadap perlaksanaan projek tersebut.
Tuan Ibrahim berkata demikian bagi mempertahan projek tebatan banjir berjumlah RM15 bilion yang dianugerahkan secara rundingan terus sewaktu beliau menjadi menteri yang bertanggungjawab
 bagi projek itu.
Menurut beliau, penyelewengan tetap akan berlaku dalam sistem tender terbuka sekiranya tidak dilaksana secara telus dan jujur.
https://shahbudindotcom.net/wp-content/uploads/2023/03/6044082e-d88d-43f4-b094-9b744dc8418b.mp4
Apa ni Tuan Ibrahim, tak habis-habis lagi bercakap soal projek tebatan banjir?
Ada apa-apa ke, tidak bolehkah berlapang dada menyerahkan kepada kerajaan semasa melaksanakan projek itu dengan kaedah yang difikirkan lebih baik lagi?
Kenapa marah dengan tender terbuka dan mengaitkan dengan sikap tidak jujur serta tidak telus?
Kalau nak bercakap soal tidak jujur atau tidak telus, jangankan dalam sistem tender terbuka, orang pakai kopiah dan berjubah pun didapati ramai terlibat skandal serta penyelewengan.
Begitu juga, jika nak bercakap soal tender terbuka tidak dapat menghalang penyelewengan, apakah kaedah runding terus yang dilaksanakan sebelum ini bebas daripada penyelewengan?
Bukankah, kalau pun berlaku juga penyelewengan, sistem tender terbuka lebih memungkinkan penyelewengan itu dapat diminimakan berbanding kaedah runding terus?
Yang pasti, kemungkinan berlaku penyelewengan yang besar adalah lebih mungkin berlaku dalam kaedah runding terus berbanding tender terbuka.
Kenapa benda mudah macam ini pun Tuan Ibrahim susah nak faham?
Selain itu, sejak bila Pas lebih gemar mempertahankan mudarat yang besar berbanding mudarat yang kecil?
– ShahbudinHusin 16/03/2023.

5

1

vote
Article Rating
Kongsikan artikel ini


MENJELANG PEMILIHAN UMNO ESOK, JOHARI DAN HASNI DAHULUI SAINGAN NAIB PRESIDEN

Esok, 18 Mac adalah hari pemilihan bagi memilih kepimpinan UMNO di peringkat pusat dan bahagian-bahagian di seluruh negara.
Semua 191 bahagian UMNO akan mengadakan mesyuarat masing-masing secara serentak.
Bagi peringkat MT, disebabkan jawatan Presiden dan Timbalan Presiden UMNO diputuskan tiada pertandingan, persaingan paling menjadi perhatian tentunya ialah untuk jawatan Naib Presiden.
Seramai kira-kira 160,000 perwakilan seluruh negara akan memilih tiga Naib Presiden daripada lapan calon yang menawarkan diri.
Bagi merebut jawatan Ahli MT pula, seramai 95 calon menawarkan diri untuk merebut 25 kerusi tersebut.
Siapakah paling mungkin dipilih bagi merebut tiga kerusi Naib Presiden UMNO kali ini?
Tinjauan dengan sejumlah ahli dan pemimpin UMNO di beberapa negeri mendapati, bagi jawatan Naib Presiden, calon paling menjadi pilihan setakat ini ialah Johari Ghani, Pengerusi UMNO Wilayah Persekutuan serta bekas Menteri Kewangan Kedua dan Hasni Mohammad, bekas Menteri Besar Johor dan bekas Pengerusi Badan Perhubungan UMNO Johor.
Rata-rata yang ditinjau pendapat mereka kelihatan lebih cenderung untuk memberikan undi mereka kepada kedua-dua pemimpin terbabit berbanding calon-calon lain.
Johari menjadi pilihan kerana beliau dilihat pemimpin yang ada nilai tambah kepada parti susulan banyak pandangan yang dilontarkannya berkaitan permasalahan ekonomi negara dilihat relevan dengan hakikat isi poket rakyat.
Baru-baru ini juga beliau dilantik mengetuai pasukan petugas bagi menyelesaikan beberapa isu membabitkan skandal 1Malaysia Development Berhad (1MDB).
Lantikan beliau diumumkan sendiri oleh Perdana Menteri, Anwar Ibrahim di Dewan Rakyat selepas bersetuju dengan kritikan Ahli Parlimen Titiwangsa itu berhubung penyelesaian kerajaan dengan Goldman Sachs bernilai AS$2.5 bilion.
Hasni pula menjadi pilihan atas kewibawaannya selaku “poster boy” PRN Johor sehingga BN mencapai kemenangan dua pertiga yang kemudian disusuli rasa simpati lantaran beliau tidak dilantik semula sebagai Menteri Besar selepas itu.
Ini bermakna, jika kecenderungan itu benar-benar diterjemahkan pada hari pengundian esok, Johari dan Hasni dilihat berada dalam kedudukan paling selesa untuk mengisi dua kerusi Naib Presiden kali ini.
Ini sekaligus bermakna, bagi satu lagi kerusi Naib Presiden yang tinggal, ia akan menjadi persaingan yang sengit antara enam calon yang berbaki.
Mereka ialah Khaled Nordin, Mahadzir Khalid iaitu penyandang Naib Presiden sedia ada, Azalina Othman Said, Reezal Merican Naina Merican, Wan Rosdy Wan Ismail dan Yusof Musa Jamaluddin.
Dapatan secara umum melalui tinjauan dengan perwakilan negeri-negeri mendapati tidak ada ketentuan yang ketara siapa yang bakal memperolehi undi selesa bagi mengisi satu lagi kerusi Naib Presiden itu.
Ini kerana perwakilan didapati mempunyai kecenderungan yang berbeza-beza tentang siapa pilihan mereka.
Ada perwakilan dilihat cenderung untuk memberi undi kepada Azalina berikutan beliau merupakan calon wanita tunggal yang bertanding bagi jawatan itu.
Kemenangan Dr. Noraini Ahmad mengekalkan jawatan Ketua Wanita UMNO minggu lalu dilihat mampu memberi sedikit kelebihan kepada Azalina.
Ada juga perwakilan cenderung untuk memberi undi kepada Wan Rosdy atas kedudukannya sebagai satu-satu calon yang berjawatan Menteri Besar.
Selebihnya, perwakilan didapati ada yang mahu memberi undi kepada Khaled atau Mahadzir atas kedudukan mereka sebagai penyandang jawatan tersebut.
Terutama Khaled yang berjawatan menteri dan penyokong kuat Presiden UMNO, beliau dipercayai akan mendapat sokongan yang lebih daripada kelompok tersebut.
Namun, kemampuan Mahadzir dalam memberi cabaran tidaklah boleh dipandang ringan, meskipun beliau kalah dalam PRU15 baru-baru ini dan tidak menyandang sebarang jawatan dalam kerajaan.
Beliau dikatakan mempunyai rangkaian yang meluas dalam parti, selain keperibadiannya yang mudah mesra dan pemurah sejak dulu lagi.
Dalam pada itu, bagi kerusi MT, agak susah dijangka siapa pemenangnya kerana terlalu ramai calon yang bertanding dan sehingga ini beberapa cai juga turut tersebar di media sosial.
Meskipun begitu, adalah dijangka ia adalah kombinasi yang seimbang antara yang pro Presiden UMNO dengan mereka yang tidak begitu sebulu dengannya.
Peringatan Zahid Hamidi malam tadi agar perwakilan tidak memilih calon proksi dalam barisan kepimpinan baru UMNO di peringkat pusat adalah petanda kebimbangan itu dan beliau nampaknya menyedari hakikat tersebut sedang berombak dalam UMNO menjelang hari pengundian esok hari.
– ShahbudinHusin 17/03/2023.

5

1

vote
Article Rating
Kongsikan artikel ini


BERI CONTOH APA SAYA KHIANAT MELAYU DAN ISLAM, CABAR ANWAR

Presiden PKR Anwar Ibrahim mencabar pengkritik untuk memberi contoh apakah pengkhianatan yang dilakukan kerajaan beliau terhadap Melayu dan Islam.
Anwar yang juga perdana menteri berkata, beliau terbuka untuk menerima sebarang cadangan atau nasihat untuk menambah baik pentadbirannya namun menolak sebarang unsur politik kebencian.
“Tiada guna maki orang kata khianat dan zalim kepada orang Melayu, bagi saya satu contoh bagaimana kita khianat pada Melayu dan islam? Jika tiada itu hanya propaganda.
“Kalau bagi cadangan atau nasihat nak perbaiki saya terima dengan senang hati tapi nak guna politik adu domba saya tidak terima, kalau bermain guna api perkauman saya akan pastikan tindakan menangkap mereka,” katanya dalam ucapan penggulungan Kongres PKR.
Menjawab persoalan mengapa baru sekarang banyak pendakwaan membabitkan rasuah dibuat, Anwar berkata itu adalah tanggungjawab pemimpin terdahulu yang tidak dilakukan.
“Kenapa dahulu tiada pendakwaan rasuah? Ini kerana pemimpin dulu tiada yang bagi arahan. Paksi perjuangan kita adalah untuk membetulkan.
“Sistem sebelum ini terlalu banyak ketirisan, arahan saya tetap sama Suruhanjaya Pencegahan Rasuah Malaysia (SPRM) dan ketua hakim negara perlu bertindak secara adil, bebas dan berani. Siapa sakau kita tangkap,” katanya.
Anwar turut memberi jaminan tidak akan berlaku sebarang kezaliman terhadap sesiapa termasuk pemimpin pembangkang, dan tiada istilah pilih kasih dalam kerajaan perpaduan.
“Saya tidak pilih kasih, saya tidak akan lindungi menteri yang terlibat rasuah dan kalau terlibat rasuah jangan cari saya, ini termasuk dalam kalangan menteri PKR,” tambahnya.
Sumber –
https://www.freemalaysiatoday.com/category/bahasa/tempatan/2023/03/18/bagi-contoh-saya-khianat-apa-pada-melayu-islam-anwar-cabar-pengkritik/

5

2

votes
Article Rating
Kongsikan artikel ini


“TUN MAHATHIR LUMPUHKAN ORANG MELAYU MELALUI DEB”

Dr Mahathir Mohamad berjaya menggunakan Dasar Ekonomi Baru (DEB) untuk melumpuhkan orang Melayu supaya berfikir mereka selamanya memerlukan “topang” untuk mendahului persaingan dengan yang lain, menurut seorang bekas Ahli Parlimen.
Tawfik Ismail berkata, DEB seperti dibayangkan oleh Tun Abdul Razak dan Tun Ismail Abdul Rahman (bapa Tawfik) bertujuan memberikan kelebihan sementara buat orang Melayu, bukan kebergantungan berpanjangan.
Menggunakan handicap golf sebagai analogi, Tawfik berkata, DEB adalah untuk menggalakkan orang Melayu berusaha ke arah menunjukkan kecekapan dan kemahiran yang lebih baik suatu hari nanti.
“Mahathir melihat orang Melayu sebagai ‘handicapped’, atau apa yang orang Melayu panggil ‘cacat’ atau hilang upaya kekal, memerlukan topang sepanjang hayat untuk bertahan.
“Beliau juga bukan ahli sukan, dan tidak tahu bahawa menang dan kalah adalah sebahagian daripada permainan kehidupan. Oleh itu, apabila tewas dalam permainan politik, beliau tidak puas hati,” katanya kepada FMT.
Tawfik, bekas ahli Umno, adalah Ahli Parlimen Sungai Benut dari 1986-1990. Beliau mengasaskan kumpulan reformasi pilihan raya Bebas Gerak pada 2019. Kumpulan itu berusaha untuk menjadi “kuasa ketiga” pada pilihan raya.
Beliau berkata, kejayaan “indoktrinasi kebergantungan” Mahathir adalah sebab utama orang Melayu sekarang berfikir bahawa mereka tidak boleh berjaya tanpa bantuan.
“Inilah sebabnya orang Melayu mempunyai mentaliti ‘topang’ ini. Berbanding bersaing dan cuba bermain di padang yang sama rata, mereka sebenarnya terkial-kial, yang saya fikir adalah hasil akhir Mahathirisme.
DEB pertama kali diperkenalkan pada 1970 selepas rusuhan 13 Mei 1969. Dasar itu mengemukakan tindakan afirmatif pro-Bumiputera dengan pengagihan kekayaan sebagai terasnya. Walaupun secara rasmi berakhir pada 1990, ia terus membentuk dasar negara.
Tawfik juga berkata, timbul kebimbangan bahawa jenis Islam yang dijaja oleh Anwar Ibrahim semasa beliau menjadi orang kanan Mahathir pada 90-an akan kembali.
Ketika Anwar, kini perdana menteri, sedang mempromosikan Islam dan konsep Malaysia Madani, beliau gagal memasukkan peranan sultan sebagai ketua perlembagaan Islam di negeri-negeri, kata Tawfik.
Beliau berkata, Islam versi Anwar juga banyak dipengaruhi oleh Arabisme, yang mengabaikan budaya dan amalan Melayu.
“Ini menggalakkan sejenis pemikiran yang menjadikan gelombang hijau realiti kerana ia menggalakkan pandangan lebih sempit tentang apa itu Islam,” kata Tawfik.
Gelombang hijau merujuk kepada kebangkitan luar biasa dicapai PAS pada PRU15 November lepas, yang menang 44 kerusi, sekali gus muncul sebagai parti politik tunggal terbesar di Dewan Rakyat.
Tawfik berkata Anwar, dalam mempromosikan Islam, gagal mengambil kira multikulturalisme, serta perlindungan perlembagaan lain atas kepercayaan dan budaya lain.
Sumber –
https://www.freemalaysiatoday.com/category/bahasa/tempatan/2023/03/18/deb-mahathir-lumpuhkan-orang-melayu-kata-bekas-ahli-parlimen/

2

1

vote
Article Rating
Kongsikan artikel ini


PENENTANG ZAHID HAMIDI SUDAH KENA BUNGKUS IKAT MATI, INI MASANYA UNTUK MEREKA BERALIH KE LAIN PARTI

Walau apa jua tanggapan atau cuba dinafikan, hakikat yang jelas dan difahami semua orang kini ialah kepimpinan UMNO pusat hampir sepenuhnya dikuasai oleh pasukan Presiden, Ahmad Zahid Hamidi.
Daripada tiga Naib Presiden, dua daripadanya – Wan Rosdy Wan Ismail dan Khaled Nordin memang diketuai penyokong kuatnya, manakala Johari Ghani pula bukanlah begitu keras tidak menyokong Zahid Hamidi.
Senang cerita, ketiga-ketiganya adalah bersama Zahid Hamidi.
Daripada 25 Ahli MT pula, hanya seorang dua yang diketahui bukan penyokongnya, manakala selebihnya adalah mereka yang memang dikenali sebagai penyokong kuatnya.
Ini bermakna, kedudukan Zahid Hamidi sekarang ini semakin mencengkam dan mustahil untuk digulingkan melalui undi tidak percaya.
Keadaan ini sekaligus menjadikan kerajaan perpaduan yang UMNO menyumbang 26 kerusi Parlimen daripadanya akan terus stabil dan tidak tergugat lagi sehingga PRU16 akan datang.
Apa juga cubaan mahu merampas kuasa atau menjatuhkan kerajaan di pertengahan jalan sebagaimana berlaku sebelum ini eloklah dilupakan saja.
Dengan kedudukan UMNO yang stabil di bawah cengkaman Zahid Hamidi dan pasti terus bersama kepimpinan Anwar Ibrahim kerana hubungan cikgu dengan murid antara keduanya, lain-lain gabungan dalam kerajaan juga tentunya merasakan sia-sia saja untuk cuba-cuba menoleh kepada pihak lain.
Lebih baik mereka terus bersama kerajaan sedia ada ini sambil memperbaiki pelbagai tuntutan yang dikehendaki daripada Anwar.
Dengan keputusan pemilihan UMNO ini turut memperlihatkan kumpulan penentang Zahid Hamidi yang masih ada dalam parti ibarat sudah kena bungkus ikat mati sekarang ini.
Mereka tidak boleh ke mana-mana lagi, bahkan suara mereka semakin tenggelam dengan sendirinya.
Percubaan untuk mengisi kerusi Naib Presiden dan MT yang gagal ini hanya memberi mereka satu pilihan sekarang ini – kembali akur dengan kepimpinan seorang ketua serta menunjukkan taat setia yang tidak berbelah bahagi.
Tiada guna jika cuba menampilkan suara yang berbeza kerana dengan cengkaman yang makin kukuh ini tambah membuatkan Zahid Hamidi tidak takut sama sekali untuk memecat atau menggantung keahlian mereka yang berani menentangnya.
Kepada pemimpin yang sudah dipecat atau kena gantung keahlian daripada UMNO sebelum ini, janganlah lagi berharap apa-apa kepada parti itu.
Yang dipecat, bakal selama-lamanyalah akan berada di luar UMNO selagi Zahid Hamidi menjadi Presidennya, manakala yang kena gantung enam tahun pula, bertabahlah kerana nama mereka pasti tidak dicalonkan lagi pada PRU16 nanti.
Makna kata, kedua-dua kelompok itu sudah tiada tempat lagi dalam UMNO dan sudah berakhir riwayat mereka.
Pilihan yang terbaik bagi mereka jika ingin terus berpolitik hanyalah dengan segera mencari wadah atau parti baru untuk meneruskan perjuangan.
Pilihlah apa saja parti yang bersepah-sepah ada sekarang ini – Bersatu, Pas, Pejuang, Putra, Berjasa dan macam-macam lagi yang ada.
Kalau tidak mahu beralih kepada mana-mana parti, konon sayang sangat kepada UMNO, elok bersara sajalah pilihan yang sebaiknya.
Menunggu untuk kembali meneruskan perjuangan bersama UMNO yang entah bila waktunya, tambahan lagi usia masing-masing pun makin menua, ia adalah kerja paling membuang masa dan sia-sia.
Tambahan lagi, UMNO selepas ini lebih mungkin terus kekal sebagai penumpang saja daripada mampu kembali semula sebagai peneraju kuasa.
Tetapi, jika memilih menyertai parti baru, mana tahu tiba-tiba mampu beroleh kuasa?.
– ShahbudinHusin 19/03/2023.

4.4

9

votes
Article Rating
Kongsikan artikel ini


TIDAK RASMI: WAN ROSDY, KHALED DAN JOHARI MENANG NAIB PRESIDEN UMNO

Keputusan persaingan merebut tiga jawatan naib presiden Umno bagi penggal 2023-2026 masih belum muktamad pagi ini, dengan Wan Rosdy Wan Ismail mendahului.
Menurut paparan keputusan tidak rasmi terbaru di Facebook Umno Online setakat 9.30 pagi, Wan Rosdy memperoleh 116 undi.
Ini diikuti Ketua Umno Johor Khaled Nordin yang memperoleh 104 undi dan Ahli Parlimen Titiwangsa Johari Ghani dengan 96 undi. Azalina Othman Said mengekori rapat di belakang dengan 63 undi.
Khaled adalah salah seorang daripada dua naib presiden yang bertanding untuk mempertahankan jawatan. Seorang lagi penyandang naib presiden, Mahdzir Khalid, hanya memperoleh 30 undi setakat pagi ini.
Bekas perdana menteri Ismail Sabri Yaakob memutuskan untuk tidak mempertahankan jawatan naib presiden sebagai tanda protes terhadap usul parti tidak mempertandingkan dua jawatan tertingginya pada pemilihan.
Calon lain bertanding untuk jawatan itu termasuk bekas Ahli Parlimen Kepala Batas Reezal Merican Naina Merican; Ahli Parlimen Simpang Renggam Hasni Mohammad; serta ahli bahagian Iskandar Puteri Yusof Musa.
Dalam persaingan merebut 25 kerusi Majlis Kerja Tertinggi (MKT), dua menteri dan tiga timbalan menteri antara yang mendahului.
Mereka terdiri daripada Menteri Perdagangan Antarabangsa dan Industri Tengku Zafrul Abdul Aziz, Menteri Luar Zambry Abd Kadir, Timbalan Menteri Dalam Negeri Shamsul Anuar Nasarah, Timbalan Menteri Kewangan Ahmad Maslan dan Timbalan Menteri Kerja Raya Abdul Rahman Mohamad.
Shamsul mendahului saingan dengan 134 undi, diikuti dekat oleh Zambry (131).
Calon lain termasuk Ketua Umno Sabah Bung Moktar Radin; ahli MKT Puad Zarkashi; bekas menteri besar Terengganu Ahmad Said; bekas Ahli Parlimen Baling Abdul Azeez Abdul Rahim; bekas Ahli Parlimen Machang Ahmad Jazlan Yaakub; bekas Ahli Parlimen Kota Belud Abdul Rahman Dahlan; serta Lokman Noor Adam.
Maklumat tambahan – senarai pemenang tidak rasmi adalah seperti berikut:
PENGERUSI TETAP
1. Tan Sri Haji Badruddin bin Amiruldin
TIMBALAN PENGERUSI TETAP
1. Datuk Seri Abdul Fattah bin Abdullah
NAIB PRESIDEN
1. Dato’ Sri Haji Wan Rosdy bin Wan Ismail
2. Datuk Seri Mohamed Khaled bin Nordin
3. Datuk Seri Johari bin Abdul Ghani
AHLI MAJLIS KERJA TERTINGGI
1. Datuk Seri Dr Shamsul Anuar bin Nasarah
2. Dato’ Seri Diraja Dr Zambry bin Abdul Kadir
3. Senator Tengku Datuk Seri Utama Zafrul bin Tengku Abdul Aziz
4. Datuk Seri Haji Ahmad bin Maslan
5. Datuk Seri Panglima Bung Moktar bin Haji Radin
6. Datuk Haji Ahmad Jazlan bin Yaakub
7. Datuk Seri Abdul Azeez bin Abdul Rahim
8. Dato’ Haji Azian bin Osman
9. Dato’ Sri Hajah Shahaniza binti Shamsuddin
10. Dato’ Dr Ir Shaik Hussein bin Mydin
11. Datuk Haji Mohd Razlan bin Muhammad Rafii
12. Dato’ Seri Dr Md Alwi bin Che Ahmad
13. Dato’ Sri Haji Abdul Rahman bin Mohamad
14. Dato’ Sri Mohd Sharkar bin Shamsudin
15. Datuk Zahida binti Zarik Khan
16. Datuk Dr Mohd Puad bin Zarkashi
17. Datuk Haji Johan bin Abdul Aziz
18. Isham Jalil
19. Dato’ Seri Dr Ahmad bin Said
20. Dato’ Seri Jamil Khir bin Baharom
21. Datuk Seri Panglima Abdul Rahman bin Dahlan
22. Dato’ Lokman Noor Adam
23. Datuk Abdul Razak bin Abdul Rahman
24. Dato’ Suraya binti Yaacob
25. Datuk Seri Haji Jalaluddin bin Alias
Sebanyak 189 bahagian berhak mengundi pada pemilihan parti kali ini.
Sumber –
https://www.freemalaysiatoday.com/category/bahasa/tempatan/2023/03/19/tidak-rasmi-wan-rosdy-khaled-dan-johari-kekal-dahului-saingan-naib-presiden-umno/

0

0

votes
Article Rating
Kongsikan artikel ini


SELEPAS ANWAR DIGELAR DIKTATOR, BERMAKNA MALAYSIA SUDAH BERJAYA LAHIRKAN TIGA DIKTATOR

Untuk pertama kalinya, Anwar Ibrahim sekarang ini digelar sebagai seorang diktator.
Gelaran itu pertama kalinya diberikan oleh Tun Mahathir Mohamad yang sejak sekian lama lebih dulu digelar sebagai diktator.
Tun Mahathir semalam menggelar Anwar sebagai diktator berikutan program Proklamasi Melayu yang sepatutnya menampilkannya tidak menjadi kenyataan berikutan beberapa tempat yang telah ditempah untuk acara itu dibatalkan di saat-saat akhir.
Program itu kemudian hanya berlangsung dengan sebuah sidang media yang diadakan oleh Tun Mahathir saja.
“Ini adalah kerajaan diktator kerana tidak benarkan orang ramai meluahkan rasa tidak puas hati atau mengkritik kerajaan.
“Tetapi ketika mereka menjadi pembangkang, mereka setiap minggu mengadakan demonstrasi,” katanya dalam sidang media itu.
Jika diimbas sejarah, walaupun kali pertama gelaran diktator diberikan kepada Anwar, tapi ini bukanlah kali pertama Tun Mahathir menggelar Perdana Menteri selepasnya sebagai diktator.
Pada Januari 2021, beliau juga menggelar Mahiaddin Md Yasin yang menggantikannya sebagai Perdana Menteri selepas Langkah Sheratan sebagai seorang diktator.
Ia sebagai kritikannya terhadap penguatkuasaan darurat yang dilaksanakan oleh Mahiaddin bagi membolehkannya terus berkuasa sebagai Perdana Menteri.
“Ia sejenis pemerintahan diktator di mana rakyat tidak boleh bantah dan kita tidak mengikut demokrasi dengan menggunakan darurat untuk beri beliau kuasa penuh,” katanya dalam temu bual bersama sebuah stesen radio.
Bermakna, gelaran diktator kepada Anwar itu bukanlah sesuatu yang asing kerana Mahiaddin juga pernah diberi gelaran yang sama sebelum ini.
Berbeza dengan Tun Mahathir, beliau sebaliknya adalah Perdana Menteri pertama negara ini yang digelar sebagai diktator.
Sebelumnya, tidak pernah ada mana-mana Perdana Menteri diberi gelaran sebegitu.
Tun Mahathir mula dihinggapi gelaran diktator ketika berlakunya Ops Lalang pada 1987 dan kemudian selepas Anwar dipecat daripada UMNO dan sebagai Timbalan Perdana Menteri pada 1998 sehingga bangkitnya gerakan reformasi, gelaran itu lebih bertalu-talu menghinggapi beliau.
Anwar sendiri dan sebahagian besar pejuang reformasi ketika itu sentiasa saja memanggil Tun Mahathir sebagai diktator berikutan tindak balas keras yang diamalkannya terhadap penentang-penentangnya.
Dalam banyak kempen pilihan raya dan ceramah politik, panggilan dan mengaitkan Tun Mahathir dengan gelaran diktator boleh dikata sudah terlalu biasa kedengaran.
Ia sehingga Tun Mahathir sendiri tidak berasa tersinggung langsung dengan gelaran tersebut.
Malah, oleh kerana beliau kemudian meletakkan jawatan secara sukarela, bukan dipaksa atau dihalau daripada pejabatnya, bekas Perdana Menteri itu dengan bangga berkata – saya adalah satu-satunya diktator di dunia yang meletakkan jawatan secara baik.
Dengan putaran masa, seiring dengan beliau merupakan Perdana Menteri paling kerap digelar sebagai diktator, kini beliau pula menggelar Perdana Menteri semasa sebagai diktator.
Lebih daripada itu, sudah dua Perdana Menteri selepasnya digelarnya dengan gelaran yang lebih dulu diterimanya itu.
Sementara Mahiaddin langsung tidak memberi sebarang respon terhadap gelaran yang diberi kepadanya itu, apakah pula tindak balas Anwar dalam hal ini?
Apakah beliau akan berdiam diri juga atau akan bangkit bertindak balas terhadap pemberi gelaran itu?
Relakah Anwar sebagai pejuang reformasi dilabel sebagai diktator?
Apa pun, sementara menunggu sama ada Anwar mahu bertindak balas atau tidak, sedar tak sedar, Malaysia sudah ada tiga diktator yang masih lagi hidup dan bernyawa sekarang ini.
Dalam banyak-banyak pencapaian slogan “Malaysia Boleh”, agaknya ini boleh dianggap kemampuan yang paling terhebat bagi sebuah negara kecil seperti negara kita ini. –
ShahbudinHusin 20/03/2023.

5

1

vote
Article Rating
Kongsikan artikel ini


KALAU PH TERUS MEMANDANG SEPI, LEBIH BAIKLAH MUDA PERGI MEMBAWA DIRI

Sedih pula rasanya membaca rintihan dan keluhan Syed Saddiq Syed Abdul Rahman mengenai kedudukan Muda yang masih tidak ketahuan nasibnya dalam PH, meskipun sudah lebih 100 hari gabungan itu memegang kuasa dan Anwar Ibrahim menjadi Perdana Menteri.
Katanya, setelah berbulan-bulan menunggu serta menunjukkan kesetiaan dan sokongan kepada PH sebelum, semasa dan selepas PRU15, malangnya tiada jawapan yang jelas berhubung permohonan penyertaan Muda ke dalam gabungan itu.
“Saya secara peribadi telah bertemu dengan Perdan Menteri untuk membincangkan perkara ini.
“Kami dimaklumkan sebelum ini bahawa isu ini akan dibincangkan di peringkat Majlis Presiden PH tapi sekarang saya rasa sudah tiga mesyuarat diadakan selepas PRU15 dan kami masih belum mendapat jawapan.
“Kami menghormati rakan-rakan dalam PH dan kerajaan, apa pun jawapan yang mereka berikan kami terima.
“Tapi apa yang kami inginkan sekarang adalah jawapan supaya ada kemuktamadan untuk proses ini,” kata Syed Saddiq yang juga Ahli Parlimen Muar.
Selain itu, tambah beliau, di samping bertemu Anwar yang juga Pengerusi PH dan Presiden PKR, pihaknya turut mengadakan pertemuan dengan Presiden Amanah, Mohamad Sabu dan Seriausaha Agung DAP, Anthony Loke untuk maksud yang sama.
“Kami malah telah mengutus tiga surat dari masa ke semasa untuk menyelesaikan masalah ini secara dalaman kerana ingin tahu apa jawapan kepada permohonan kami untuk menyertai PH,” tambah beliau lagi.
Sebelum ini dan terbaru semalam, Muda dalam waktu yang sama juga sudah dua kali mengeluh mengenai kedudukan mereka yang diketepikan dalam mesyuarat Seketariat Kerajaan Perpaduan.
Makna kata, sudahlah tiada keputusan sama ada diterima atau tidak untuk berada dalam PH, di dalam Seketariat Kerajaan Perpaduan pula Muda dipinggirkan.
Kesian Muda…dah macam pengemis pula jadinya sekarang ini.
Kepada Syed Saddiq dan Muda, ingin dipesankan bahawa hidup ini adalah pilihan dan kitalah yang berhak membuat keputusan.
Bersabar dan dilayan macam pengemis pun mesti ada hadnya.
Kalau asyik dibiarkan berada di tepi tangga saja, tidak diajak masuk dan jauh sekali diberi makanan, eloklah membawa diri mencari rumah lain untuk tumpang berteduh.
Bijak pandai dalam dunia politik selalu mengingatkan, manusia bila dapat kuasa atau dapat jadi menteri, penyakit pertama yang datang dalam hidup mereka ialah hilang ingatan.
Lantaran penyakit itu, mereka mudah lupa kawan, lupa siapa yang menolong dan membantu menaikkan mereka, lupa kepada janji dan mula terkilau dengan cahaya kuasa yang penuh gemerlapan.
Ketika inilah kawan-kawan baru datang dan mengelilingi mereka dengan hilai ketawa yang akhirnya mereka itu semakin jauh daripada cerita asal usul di mana semuanya bermula.
Mungkin di mata PH, Muda yang hanya ada satu kerusi Parlimen tidak begitu bernilai tinggi berbanding kawan baru UMNO yang ada 26 kerusi banyaknya.
Oleh itu, Muda janganlah terus berasa sedih, kecewa, mengeluh dan merintih dengan situasi ini, semua ini adalah lumrah hidup bila manusia ada kuasa.
Pada hakikatnya, tiada sebab untuk PH tidak boleh dengan segera memproses kemasukan Muda ke dalam PH.
Pada 16 Oktober 2022 iaitu sebelum PRU15, Anwar ada berkata, hasrat Muda untuk menyertai PH yang disuarakan kira-kira sebulan sebelum itu tidak dapat direalisasikan buat masa ini memandangkan ia memerlukan kelulusan Jabatan Pendaftaran Pertubuhan atau RoS terlebih dahulu.
Untuk itu, tegasnya, PH hanya akan menjalin kerjasama dengan Muda untuk menghadapi PRU15.
Itu dulu, tetapi sekarang PH bukan saja sudah menjadi kerajaan dan Anwar memegang jawatan Perdana Menteri, bahkan RoS sudah berada di bawah kawalan Saifuddin Nasution Ismail selaku Menteri Dalam Negeri yang dalam masa yang sama adalah Ketua Seketariat PH dan Setiausaha Agung PKR.
Dengan itu, tiada alasan lagi untuk PH terus menangguh atau melengah-lengahkan permohonan Muda itu.
Kalau Saifuddin Nasution boleh menggunakan kuasa vetonya selaku menteri untuk membenarkan UMNO melanggar perlembagaan sendiri dan dikecualikan daripada diharamkan pendaftarannya, tidak ada alasan untuk RoS terlalu sukar memproses kemasukan Muda ke dalam PH.
Jika mahu, jangankan sebelum pejabat dibuka, sebelum masuk waktu Subuh pun kelulusan RoS atas kuasq budi bicara Saifuddin itu boleh diberikan.
Tetapi, setelah melebihi 100 hari berlalu, termasuk sudah bertemu Anwar dan pimpinan utama PH yang lain dan mengutus tiga pucuk surat, namun tiada juga jawapan yang pasti, kepada Syed Saddiq dan Muda – faham-fahamlah dan jangan tunggu lebih lama lagi.
Kalau mahu menunggu pun, beri peluang mesyuarat PH akan datang saja lagi untuk mereka memutuskan sama ada menerima atau tidak kemasukan Muda.
Lepas itu, jika tiada juga ketentuan, eloklah membawa diri mencari rumah lain untuk bernaung.
Kadang-kadang manusia mudah lupa, atap boleh runtuh dan rumah juga boleh musnah hanya bermula dengan satu keping genting yang tertanggal.
– ShahbudinHusin 21/03/2023.

5

1

vote
Article Rating
Kongsikan artikel ini


DR MASZLEE SEPATUTNYA PIMPIN GLC ATAU KETUAI UNIVERSITI, BUKAN DIBIARKAN KEMBALI KEPADA KARIER LAMA

Ketika awal penubuhan kerajaan perpaduan sebelum ini, Dr. Maszlee Malik pernah membayangkan beliau bakal diberikan sesuatu peranan dalam kerajaan.
Ini berikutan Perdana Menteri, Anwar Ibrahim secara santai memintanya bersiap sedia yang ditafsirkan oleh beliau sebagai gambaran bakal dilantik ke sesuatu jawatan.
Rupanya ia hanyalah salah faham atau salah tanggapan semata-mata.
Iyalah…selepas kalah bertanding di Simpang Renggam dan diminta untuk bersiap-sedia, bukan oleh orang biasa yang bersidai di kaki lima, tetapi daripada mulut seorang Perdana Menteri, bukan saja Dr. Maszlee, siapa pun akan bertanggapan ia merupakan gambaran ada berita baik bakal diterima.
Agaknya, setelah begitu lama menanti dan menanti, namun masih tiada apa-apa khabar berita, Dr. Maszlee akhirnya memutuskan untuk kembali menjadi pensyarah di sebuah universiti swasta di Cyberjaya.
Menurutnya, beliau akan memberi syarahan topik terpilih dalam bidang kemanusiaan dan berkaitan pendidikan di universiti berkenaan.
Menjadi pensyarah, guru atau pendidik adalah kerja mula yang membawa banyak limpahan pahala, tetapi dalam kes Dr. Maszlee, kembalinya beliau menjadi pensyarah biasa adalah sebuah cerita duka sebenarnya.
Beliau sebelum ini adalah pensyarah di UIA sebelum berhenti untuk bertanding pada PRU14 di kerusi Parlimen Simpang Renggam, Johor.
Beliau kemudian dilantik sebagai Menteri Pendidikan dan sempat berkhidmat selama lebih kurang 20 bulan sebelum diminta memulangkan jawatannya oleh Tun Mahathir Mohamad, Perdana Menteri ketika itu.
Ertinya, Dr. Maszlee meletak jawatan sebagai pensyarah dulu adalah untuk menjadi ahli politik sepenuh masa dan pencapaian sehingga menjadi menteri boleh dikira membanggakan.
Kenapa sekarang, dalam usianya yang dikira masih muda, berjawatan Ahli MPP PKR di peringkat pusat dan tentunya masih bernafsu dalam dunia politik, beliau dibiarkan kembali bekerja menjadi pensyarah biasa?
Tidakkah kembalinya beliau kepada jawatan lama sebagai pensyarah di sebuah universiti swasta adalah gambaran kerana tiada pilihan atau peranan lain sudi diberikan kepadanya?
Tidak bolehkah dalam keadaan partinya sendiri, PKR adalah tunjang kerajaan dan Anwar sebagai Perdana Menteri, Dr. Maszlee didorong dengan diberikan jawatan yang bersesuaian agar boleh kembali bertanding semula merampas kerusi Simpang Renggam pada PRU16 akan datang?
Ataukah pengenepian ini sebuah isyarat, atas nama kerajaan perpaduan, kerusi Simpang Renggam yang kini dimenangi UMNO, akan terus menjadi milik parti itu untuk ditandingi?
Dengan berpengalaman sebagai bekas menteri, pernah menjadi Ahli Parlimen dan masih sebagai ahli MPP parti di peringkat, Dr. Maszlee sepatutnya dilantik mengetuai GLC atau sebagai Pengerusi Lembaga Pengelola mana-mana universiti sebagai pengiktirafan kepada kewibawan dan pengalamannya itu.
Bukankah banyak agensi dan GLC yang berkaitan pendidikan yang sesuai diterajui beliau?
Kenapa Anwar dan kerajaan mensia-siakan manusia berkualiti seperti Dr. Maszlee ini?
Kalau alasan kalah PRU15 sebagai sebab tidak diberikan jawatan, peliknya ada pula pemimpin lain yang kalah pilihan raya dan kalah juga pemilihan parti, namun dilantik pula sebagai menteri dan timbalan menteri?
Yang kalah pilihan raya dan tiada jawatan penting dalam parti, malah tidak pun bertanding, ada pula yang tiba-tiba dilantik mengetuai GLC atau diberikan jawatan Senator.
Istimewa sangatkah semua mereka itu berbanding Dr. Maszlee?
Di mata umum dan pada pandangan ahli parti, nasib yang menimpa Dr. Maszlee ini adalah tanda kegagalan – kalau pun bukan kebebalan – sebuah kerajaan yang memiliki kuasa melimpah ruah dalam tangan.
Akan timbul pertanyaan, macam mana kerajaan ini mahu diyakini dalam membela rakyat kalau pemimpin parti sendiri yang berkualiti pun disia-siakan dan tidak dimanfaatkan dengan sebaiknya?
Yang lain-lain yang masih menunggu jawatan, apakah masih mahu menunggu lagi?
– ShahbudinHusin 22/03/2023.

3.7

3

votes
Article Rating
Kongsikan artikel ini


KALAU TAK MAHU UNDI MELAYU PECAH, SEBAIKNYA BUBAR SAJA PEJUANG

Susulan ditolak permohonan untuk menyertai PN tanpa diberi sebarang alasan, Pejuang lantas menzahirkan kekecewaan yang amat sangat atas tindakan tersebut.
Setiausaha Agung Pejuang, Amiruddin Hamzah berkata, adalah amat mendukacitakan bahawa iltizam dan matlamat parti itu untuk tidak memecahkan undi orang-orang Melayu tidak disambut oleh pimpinan PN.
Sehubungan itu, Pejuang memaklumkan pihaknya akan terus menggerakkan jentera untuk bersiap sedia menghadapi PRN akan datang ini.
Soalnya siapa yang memecahkan undi Melayu dan sejauh mana kekuatan Pejuang yang hilang deposit semua kerusi ditandinginya pada PRU15 lalu pada ketika ini?
Kenapa Pejuang masih mahu bertanding dan mahu menggerakkan jentera bagi menghadapi PRN sedangkan dengan hilang deposit semua kerusi itu adalah petunjuk paling konkrit ia sebuah parti yang sangat lemah?
Jika benar Pejuang tidak mahu undi Melayu berpecah, tidak sudah menyelesaikannya kerana langkah terbaik ialah ia tidak bertanding sama sekali pada PRN akan datang ini.
Lebih terbaik, malah paling terpuji sekali jika Pejuang dengan kadar segera membubarkan terus parti itu.
Pejuang harus sedar, kekalahan yang teruk dialaminya pada PRU15 lalu adalah petanda ia tidak diterima dan ditolak sama sekali oleh pengundi Melayu.
Hanya dengan Pejuang tidak bertanding atau membubarkan partinya dan seterusnya sekelumit kecil orang Melayu yang ada dalam parti itu, termasuk pimpinan utamanya menyertai parti Melayu lain yang lebih besar dan diterima rakyat, maka dengan sendirinya undi Melayu tidak berpecah lagi.
Selagi Pejuang ada dan terus bertanding, berdasarkan keadaannya sekarang, ia akan tetap kalah dan hilang deposit lagi.
Kalau ketika Tun Mahathir Mohamad masih ada bersama Pejuang pun ia hilang deposit semua kerusi, sudah tentulah setelah beliau keluar parti dan kini hanya dipimpin oleh anaknya, Mukhriz bersama mereka yang tiada pengaruh, kekalahan yang bakal diterima akan lebih buruk lagi.
Jadi, eloklah sedar diri sebelum tersemban buat kali kedua.
Sebenarnya, dalam hal ditolak menyertai PN ini, Pejuang tidak perlu menyalahkan PN kononnya tidak bersama dengan matlamat mahu menyatukan undi Melayu.
Sebaliknya, Pejuang harus melihat cermin terlebih dahulu.
Semua orang tahu, hasrat Pejuang menyertai PN, tujuannya tidak lain ialah untuk memastikan empat kerusi DUN yang sekarang dimilikinya – dua di Kedah dan dua di Selangor – dapat terus dipertahankan melalui naungan mana-mana gabungan tersebut.
Tetapi, dengan hilang deposit semua kerusi pada PRU15 lalu, ia dengan sendirinya memberi gambaran Pejuang tiada kekuatan dan empat kerusi itu, jika PN bertanding dalam kedudukan sekarang, mereka sendiri boleh memenanginya.
Daripada diserahkan kembali kepada Pejuang untuk bertanding, lebih baik PN saja yang bertanding atas kekuatan mereka sendiri.
Bak kata pepatah – kalau boleh sakau sorang-sorang, buat apa nak berkongsi dengan orang lain?
Itu saja sebabnya PN tidak mahu menerima Pejuang, malah tidak perlu memberi apa-apa alasan.
Pejuang sepatutnya faham-faham sendirilah hal mudah seperti ini.
Sepatutnya, sebelum memohon menyertai PN untuk bernaung, Pejuang mesti membuktikan kekuatan mereka terlebih dahulu dan menyerlahkan ia sebuah parti mereka benar-benar ada nilai tambah.
Ini tidak, sudahlah tiada nilai tambah, datang pula hanya untuk menambah masalah dan tak pasal-pasal PN kena susun semula pembahagian kerusinya.
Mudah kata, kelemahan paling awal dalam hal ini ialah bila Pejuang sendiri memohon menyertai PN tanpa memperkuatkan partinya terlebih dahulu, bahkan mengharapkan PN untuk memberi kekuatan tambahan kepada

mereka.
 – ShahbudinHusin 22/03/2023.

4

4

votes
Article Rating
Kongsikan artikel ini


SUARA RUNGUTAN YANG MULA MEMBAKAR SEKAM

Baru sahaja melepasi 100 hari Anwar Ibrahim menjadi Perdana Menteri dengan jalan perjuangan penuh berliku selama hampir 25 tahun untuk menggapai kejayaan itu, tempoh sekarang sepatutnya adalah bulan madu yang penuh dengan keceriaan dan bunga-bunga keindahan.
Tetapi, tidak begitu nampaknya dengan PKR yang sedang mengetuai kerajaan perpaduan ini.
Di media sosial, beberapa ahli PKR yang dulunya dikenali sebagai pejuang tegar dengan jiwa kental bersemangat lawan tetap lawan, kini ternampak mula berlainan nada setelah berjaya menjadi kerajaan.
Kenapa jadi begini?
Apa masalah mereka – tidak ditolong atau pemimpin yang sudah berjawatan enggan menolong?
Siapa yang membuatkan mereka kecewa?
Anwar sendiri atau menteri-menteri tertentu?
Berikut adalah antara luahan itu yang tentunya mengundang pelbagai persoalan:-
Di samping itu, melalui komunikasi langsung, sama ada bertemu sendiri dan berbual melalui telefon dengan sejumlah ahli dan pemimpin PKR sendiri, saya sendiri dapati nada mereka juga tidak jauh bezanya.
Mereka kini berterus-terang kecewa dan tawar hati terhadap Anwar serta tidak segan silu lagi bersuara, walhal dulunya dikenali sebagai penyokong tegar Presiden PKR itu.
Kenapa rungutan sedemikian tidak begitu terdengar di kalangan ahli parti lain, misalnya Amanah dan DAP, yang kini sama-sama berada dalam kerajaan?
Malah, ketika Pas menjadi kerajaan sebelum ini, rungutan kecewa dan tidak puas seperti itu hampir tiada sama sekali.
UMNO pula jangan kiralah, ia boleh dianggap parti yang berpijak di bumi nyata di mana bila ada kuasa, ahli parti, rakan seperjuangan dan mereka yang pernah berjasalah biasanya akan didahulukan untuk dipandang dan diberi keselesaan.
Memanglah bila menjadi kerajaan, pegang jawatan Perdana Menteri atau menteri, keutamaannya ialah memberi kesejahteraan kepada rakyat.
Namun, ahli dan pemimpin parti yang selalu basah kuyup dan berada di barisan depan, jangan sesekali diabaikan.
Mengabaikan mereka bererti dengan sengaja menjemput ketempangan dalam gerakan perjuangan.
Kalau boleh ditolong melalui kuasa yang ada, asalkan bukan dengan cara salah guna kuasa, apa salahnya?
Melihat dan mendengar pelbagai rungutan itu yang makin ketara sejak kebelakangan ini, ternampak api dalam sekam sudah mula membakar perlahan-laham daripada dalam timbunan.
Jika ini tidak segera ditangani, bimbang nanti ada yang terkena api atau rumah yang dibina musnah terbakar sama sekali.
Entahlah…kenapa sehingga kini tiada siapa yang dilihat peduli atau mahu menangani rungutan itu, seterusnya berusaha menyelesaikannya?
Apakah mereka sudah cukup berpuas hati sekadar berjaya meletakkan PKR sebagai kerajaan, Anwar sebagai Perdana Menteri dan tidak peduli lagi kelangsungan selepas ini? –
ShahbudinHusin 23/03/2023.

4.3

6

votes
Article Rating
Kongsikan artikel ini


SEPERTI DIJANGKA – PN TOLAK PEJUANG KERANA TAK MAHU KONGSI KERUSI

Perikatan Nasional (PN) menolak permohonan Pejuang menyertai gabungan itu kerana tidak mahu pembahagian kerusi antara parti gabungan terganggu menjelang pilihan raya negeri, kata Timbalan Presiden PAS Tuan Ibrahim Tuan Man.
Beliau berkata PN khuatir kemasukan parti baharu ketika dekat dengan pilihan raya akan mengganggu perbincangan yang sedang berjalan.
“Masa dia masuk dekat PRN … parti komponen PN sudah bincang bila terima masuk ia mungkin akan mengganggu proses perbincangan yang sedang berjalan,” katanya kepada FMT.
Turut dipertimbangkan status ‘parti picisan’ Pejuang yang diasaskan oleh bekas perdana menteri Dr Mahathir Mohamad itu, yang menurut Tuan Ibrahim tidak akan beri impak besar kepada usaha ‘penyatuan ummah’ yang sering dilaungkan PAS.
“Penyatuan ummah tidak akan berlaku sebab mereka bukan parti utama sepertimana Umno atau Bersatu,” katanya.
“Walaupun Pejuang masuk pilihan raya, ia kalah hampir semua dan mereka akui hilang deposit.”
Pejuang tewas di semua kerusi yang ditandingi pada PRU15, termasuk Mahathir dan presidennya, Mukhriz.
PN pada Selasa mengumumkan ia menolak permohonan Pejuang untuk menyertai gabungan itu, yang dipimpin oleh Presiden Bersatu, Muhyiddin Yassin.
Pejuang atau nama penuhnya Parti Pejuang Tanah Air ditubuhkan oleh Mahathir pada Ogos 2020 selepas Bersatu menggugurkan keahlian beliau dan beberapa penyokongnya.
Selepas permohonan ditolak, Setiausaha Agung Pejuang, Amiruddin Hamzah berkata partinya kecewa iltizam dan matlamat untuk tidak memecahkan undi orang Melayu tidak disambut pimpinan PN.
Tuan Ibrahim tidak menolak Pejuang memohon untuk menyertai PN demi menyelamatkan beberapa kerusi DUN parti itu.
Empat kerusi DUN diwakili oleh wakil rakyat Pejuang iaitu Jitra dan Anak Bukit di Kedah serta Jeram dan Kuang di Selangor. Mukhriz adalah ADUN Jitra.
“Saya jangka mereka tahu dengan bersendirian dia tak boleh pertahan kerusi itu maka dia cari gabungan lain,” katanya.
Tuan Ibrahim, yang juga Ahli Parlimen Kubang Kerian, berpendapat lebih wajar Pejuang dibubarkan dan ahlinya menyertai PAS atau Bersatu jika mahu terus memperjuangkan bangsa dan agama.
“Itu lebih baik berbanding banyakkan parti kecil kerana akhirnya ia akan menimbul masalah,” katanya.
Beliau menepis dakwaan penolakan Pejuang itu bermakna PN menolak agenda penyatuan ummah yang diperjuangkan PAS.
“Kalau betul-betul nak lihat dari segi kebersamaan dalam pasukan pembangkang, lebih baik masuk parti dalam PN sedia ada sebab dia asalnya dari Bersatu dan bentuk parti lain.”
Sumber –
https://www.freemalaysiatoday.com/category/bahasa/tempatan/2023/03/24/ganggu-pembahagian-kerusi-punca-pn-tolak-pejuang-kata-tuan-ibrahim/

3

2

votes
Article Rating
Kongsikan artikel ini


“HADI MENGAJAR DI SELURUH DUNIA, TIBA-TIBA BALIK KAMPUNG SENDIRI TAK BOLEH MENGAJAR”

Isu Presiden PAS Hadi Awang menyampaikan kuliah di masjid tidak patut timbul kerana ilmu dan kepakarannya diakui ulama antarabangsa, kata Tuan Ibrahim Tuan Man.
Timbalan presiden PAS itu juga mendakwa larangan berceramah atau menyampaikan kuliah di masjid dan surau adalah kabur.
“Hadi mengajar seluruh dunia, tiba-tiba balik kampung (Rusila) tak boleh mengajar. Jadi kita kena jelas – yang tidak dibenarkan (ceramah) parti politik atau ceramah politik?” katanya kepada FMT.
Majlis Agama Islam dan Adat Melayu (Maidam) Terengganu pada 3 Mac lepas melarang ahli politik termasuk wakil rakyat memberikan kuliah atau ceramah agama dan khutbah Jumaat di semua masjid dan surau tanpa tauliah mengajar atau kebenaran.
Perdana Menteri Anwar Ibrahim yang memimpin kerajaan perikatan gabungan politik besar tanah air berkata pihaknya akur dengan ketetapan itu.
Hadi bertegas bahawa menjadi kewajipan untuk pemimpin bercakap mengenai ‘politik Islam’, dan dilapor terus menyampaikan kuliah dan khutbah Jumaat tujuh hari selepas larangan berkuatkuasa.
Menjawab pertikaian terhadap aktiviti Hadi di masjid, Tuan Ibrahim mengingatkan bahawa beliau sudah lama bergiat di Masjid Rusila, Marang yang dibina oleh keluarganya.
“Tok guru dunia iktiraf ilmu dia dan kepakarannya,” katanya, dan menambah rakyat Terengganu sendiri tidak ada isu dengan aktiviti Hadi. “Lebih 40 tahun dia mengajar situ.”
“Bayangkan arwah Nik Aziz tiba-tiba tak boleh mengajar, kan pelik?” kata Tuan Ibrahim, merujuk kepada bekas mursyidul am PAS dan menteri besar Kelantan, Nik Abdul Aziz Nik Mat.
Tuan Ibrahim berkata Hadi seorang ahli politik dan guru agama yang memimpin masyarakat.
“Kalau kita kata orang politik tak boleh beri kuliah di masjid, sedangkan orang politik ini pemimpin.”
Mengulas perbandingan Hadi dengan pemimpin PAS terdahulu seperti Nik Aziz, bekas presiden Fadzil Mohd Noor, dan bekas mursyidul am Haron Din, Tuan Ibrahim mengingatkan tokoh-tokoh tersebut diserang dengan hebat ketika hayat mereka.
“Bila meninggal dunia baru semua nampak baik, kalau hidup nampak tak okay … kena mati dahulu baru orang lihat okay,” katanya, sinis.
Tuan Ibrahim berkata Hadi menonjol berbanding presiden terdahulu kerana berjaya mengemudi parti itu sehingga membentuk kerajaan persekutuan, bersama Bersatu dan Barisan Nasional, pada 2020.
Sumber –
https://www.freemalaysiatoday.com/category/bahasa/tempatan/2023/03/25/ilmu-hadi-diakui-dunia-kuliah-di-masjid-tak-patut-jadi-isu-kata-tuan-ibrahim/

3

2

votes
Article Rating
Kongsikan artikel ini


KEPIMPINAN BARU UMNO DAN AGENDA MEMBEBASKAN NAJIB

Selepas berakhirnya pemilihan UMNO baru-baru ini, di sebalik kedudukan Zahid Hamidi dilihat semakin kukuh, hakikat lain yang tidak dapat disembunyikan ialah sejumlah besar pemenang ahli MT adalah merupakan orang-orang Najib Razak.
Dengan keadaan itu, yang paling awal merumuskan pengaruh Najib atau Bossku masih kuat dalam UMNO ialah bekas Menteri Kesihatan, Khairy Jamaluddin atau KJ.
Kata beliau, pengaruh Najib dilihat masih menguasai dan bakal menentukan hala tuju masa depan parti itu.
“Kita telah mendengar dan membaca banyak analisis di media bahawa Zahid Hamidi kini menguasai UMNO.
“Ya, kami bersetuju, nampaknya dia mengawal parti.
“Tetapi jika kita lihat lebih mendalam, Zahid Hamidi kuat tetapi ahli MT terdiri daripada penyokong tegar Bossku,” kata beliau lagi.
Antara orang Najib yang menang sebagai Ahli MT ialah bekas Setiausaha Agung UMNO dan Timbalan Menteri Kewangan, Ahmad Maslan; Pengerusi Felcra, Ahmad Jazlan Yaakub; bekas Ahli Parlimen Baling, Abdul Azeez Abdul Rahim; Ketua UMNO Bahagian Hulu Langat, Johan Aziz; Speaker Johor, Dr. Puad Zarkashi; Speaker Pahang, Sharkar Shamsuddin; Lokman Noor Adam dan bekas Ketua Penerangan UMNO merangkap bekas Pegawai Khas Najib sendiri, Isham Jalil.
Kemudian daripada itu, meneliti ahli MT yang dilantik oleh Zahid Hamidi pula, beberapa daripadanya adalah juga dikenali sebagai orang kuat Najib.
Antaranya ialah Fatmi Che Salleh dan Shafei Abdullah di mana kedua-duanya adalah bekas Setiausaha Politik Najib sebelum ini.
Mengambil kira Zahid Hamidi sendiri adalah orang kuat Najib dan karier politiknya sendiri bermula sebagai Setiausaha Politik bekas Perdana Menteri itu yang kini dipenjarakan, mahu tidak mahu haruslah diakui bahawa kuku anak Tun Razak itu masih kukuh mencengkam UMNO.
Dalam erti kata lain, sementara Najib berada di balik tirai besi penjara Kajang, pengaruh beliau tetap menjalar menguasai UMNO yang merupakan komponen penting dalam kerajaan perpaduan pimpinan Anwar Ibrahim ketika ini.
Oleh sebab Najib kini dipenjarakan dan sedang berjuang untuk pembebasannya – paling awal melalui semakan kehakiman kes SRC International yang keputusannya adalah pada 31 Mac ini – apakah pengaruh beliau yang tetap kukuh dalam UMNO itu bakal memberi sebarang kesan?
Tidak mungkinkah dalam hari-hari terakhir sebelum keputusan pada 31 Mac ini, akan tampil suara yang lebih nyaring daripada dalam MT UMNO sendiri menuntut keadilan diberikan kepada Najib, walhal sebelum ini hanya Dr. Puad dan Lokman berdua saja yang sering bersuara demikian?
Jika semakan kehakiman nanti gagal, bolehkah mereka menerima keputusan tersebut dengan hati terbuka?
Juga, jika semakan kehakiman itu gagal, apakah jaminannya bahawa UMNO yang dikuasai orang-orang Najib ketika ini tidak memberi tekanan kepada kerajaan dan Anwar untuk kaedah lain bagi pembebasan beliau?
Sejauh mana dan berapa lama Anwar dalam hal ini mampu bertahan demi mengekalkan kerajaan agar tidak digoncang?
– ShahbudinHusin 25/03/2023.

3

2

votes
Article Rating
Kongsikan artikel ini


JANGAN GUNA AGAMA UNTUK POPULAR, TITAH SULTAN SELANGOR KEPADA PEMIMPIN POLITIK

Sultan Selangor, Sultan Sharafuddin Idris Shah memberi peringatan kepada semua pemimpin politik – tanpa mengira kaum – supaya tidak menjadikan agama untuk menjadikan diri mereka popular.
Titah Sultan Sharafuddin, larangan itu dibuat atas kapasiti baginda sebagai pihak berkuasa yang bertanggungjawab dalam hal ehwal Islam di Selangor bersama Majlis Agama Islam Selangor (Mais).
“Hanya saya sebagai ketua agama Islam di Selangor dan Mais pihak berkuasa agama di negeri ini.
“Ahli politik boleh berkata apa sahaja yang mereka mahu tetapi mereka tidak mempunyai kata putus atau kuasa,” titah baginda dalam temu bual eksklusif dengan

The Star
.
Sultan Sharafuddin juga dilaporkan menggesa ahli politik untuk “membaca dan membuat rujukan” sebelum mengulas kenyataan Mais baru-baru ini bahawa haram bagi orang Islam mengunjungi rumah ibadat bukan Islam seperti kuil, gereja dan gurdwara untuk mengenali agama lain.
Sambil menyifatkan pandangan Mais sebagai betul dan jelas, baginda bertitah adalah baik untuk mengelakkan kekeliruan dan salah faham kerana terdapat undang-undang yang menghalang penyebaran agama lain kepada umat Islam.
Pada masa sama, Sultan Sharafuddin bertitah tiada apa yang menghalang umat Islam daripada mengunjungi tempat ibadat lain tanpa mengambil bahagian dalam sebarang upacara atau amalan agama berkenaan.
“Tidak salah untuk menghadiri majlis perkahwinan atau berada di gereja misalnya, tetapi umat Islam hanya perlu memerhati.
“Begitu juga, penganut Kristian, saya percaya, tidak akan menyertai sembahyang atau ritual di kuil Tao,” titahnya kepada The Star.
Kenyataan Mais merujuk kepada iklan dan risalah yang diedarkan melalui media sosial dan elektronik baru-baru ini berkenaan program Projek Artikel 11 Jom Ziarah anjuran Impact Malaysia di bawah Kementerian Belia dan Sukan (KBS).
Penganjur program tersebut menjemput belia di Malaysia yang berminat untuk mengetahui dengan lebih lanjut mengenai pelbagai agama berlainan termasuk acara di gereja.
Pada masa sama baginda turut mengimbau kisah silamnya sewaktu almarhum datuknya, Sultan Alam Shah, menghadiri pertabalan Ratu Elizabeth II pada 1953 di gereja Westminster Abbey di London.
“Baginda baru pulang dari Mekah, kemudian berunding dengan mufti negeri jika berkenan untuk menghadiri pertabalan.
“Mufti berkata tidak ada salahnya asalkan beliau tidak mengambil bahagian dalam mana-mana ibadah,” titahnya.
Begitu juga, Sultan Sharafuddin bertitah ayahanda baginda Almarhum Sultan Salahuddin Abdul Aziz Shah diberitahu oleh mufti bahawa dibenarkan memakai pingat dan lencana pada pakaian seragam baginda, termasuk yang menyerupai salib kerana itu bukan barangan keagamaan.
Pada 13 Mac, pemimpin Bersatu Badrul Hisham Shaharin mendakwa Impact Malaysia serta Menteri Belia dan Sukan Hannah Yeoh menggunakan program Jom Ziarah sebagai sebahagian daripada unsur Kristian evangelis.
Bagaimanapun, Impact Malaysia telah menafikan dakwaan itu dan Yeoh kemudiannya mengumumkan bahawa program itu telah diserahkan kepada Kementerian Perpaduan Negara.
Sumber –
https://m.malaysiakini.com/news/660053

5

1

vote
Article Rating
Kongsikan artikel ini


ALASAN ANWAR GAGAL MENGADAP RAJA ARAB TAK MEYAKINKAN, PMO ATAU WISMA PUTRA PERLU TAMPIL JAWAPAN JUJUR

Meskipun Anwar Ibrahim menjelaskan ketiadaan pertemuan antara beliau dengan Raja Salman Abdulaziz Al-Saud atau dengan Putera Mahkota, Mohammed bin Salman dalam lawatannya ke Arab Saudi yang berakhir semalam adalah disebabkan pimpinan kerajaan negara itu menukar jadual mereka menjelang Ramadan, hujah itu sebenarnya langsung tidak meyakinkan.
Ia sekadar jawapan untuk menyedapkan keadaan, malah sangat kabur.
Ini kerana lawatan tersebut diuruskan oleh kerajaan melalui Wisma Putra, melibatkan hubungan dua hala antara kerajaan dengan kerajaan serta membabitkan ketua kerajaan masing-masing.
Ia bukan seperti pertemuan antara dua kawan untuk sembang-sembang yang boleh ditunda sesuka hati ke tarikh lain kerana ada hal mendesak lain yang difikirkan lebih mustahak untuk didahulukan.
Melainkan ada kemangkatan keluarga atau berlaku sesuatu tragedi dalam negeri, berlaku pembatalan boleh saja mudah difahami.
Tetapi, apa dia menukar jadual menjelang Ramadan itu?
Lebih-lebih lagi sebagai Raja Arab Saudi dan penjaga dua kota suci umat Islam di mana kehidupan baginda penuh dengan disiplin yang tinggi, agak sukar untuk mempercayai jadual tiba-tiba boleh diubah di saat akhir dan diminta memanjangkan lagi tempoh lawatan.
Sudah tentu, jika ada perubahan jadual, pemberitahuan akan dimaklumkan lebih awal sebelum Anwar dan rombongannya berlepas dan jika pun Raja Salman tidak dapat menghadiri pertemuan atas sebab yang benar-benar mustahak, sudah pasti ia digantikan dengan Putera Mahkota atau pimpinan kanan kerajaan yang lain.
Malangnya, semua itu tidak berlaku, walhal dalam kenyataan media pada 22 Mac lalu, Wisma Putra dengan jelas menyatakan, lawatan Perdana Menteri ke Arab Saudi adalah atas undangan Mohammed bin Salman, Putera Mahkota Arab Saudi.
Dalam kenyataan media yang sama juga disebutkan bahawa Anwar turut dijadual mengadap Raja Salman dan Mohammed bin Salman dalam lawatan tersebut.
Apa yang berlaku nampaknya, selain Putera Mahkota yang dikatakan menghantar undangan tidak kelihatan, bahkan majlis mengadap Raja Salman juga tidak menjadi kenyataan.
Apa sudah jadi sebenarnya?
Yang pasti, ini bukan kejadian biasa-biasa dalam norma hubungan diplomatik antarabangsa yang melibatkan dua negara.
Untuk itu, wajar saja jika timbul tanda soal yang besar di kalangan rakyat dalam hal ini.
Sekaligus, hujah Anwar bahawa ketiadaan pertemuan itu kerana perubahan jadual di saat akhir menjelang Ramadan amat sukar untuk diterima serta tidak meyakinkan sama sekali.
Pokoknya, urusan diplomatik antara negara dan melibatkan ketua kerajaan ada prosesnya serta tidak boleh dibatalkan secara mengejut begitu saja.
Dalam sidang akhbar di akhir lawatannya, Anwar berkata, kerajaan Arab Saudi telah memohon supaya beliau memanjangkan tempoh kunjungannya sekurang-kurangnya dua hari lagi untuk membolehkan pertemuan itu diadakan.
Menurut Perdana Menteri, beliau menyambut baik permintaan itu tetapi agak dukacita kerana tidak dapat memenuhinya disebabkan perlu pulang seperti dijadualkan bagi memenuhi jadual berbuka puasa dengan Yang Dipertuan Agong pada 25 Mac dan seterusnya melawat Kemboja selepas itu.
Sebab itu, dalam hal ini adalah penting untuk Pejabat Perdana Menteri atau PMO dan Wisma Putra agar tampil dengan penjelasan yang jujur berkaitan perkara itu.
Ia perlu diperjelaskan supaya rakyat tahu hakikat yang sebenarnya dan agar pihak pembangkang tidak terus memainkannya sebagai isu untuk memperlihatkan Anwar seolah-olah telah diperlekehkan.
Harus diingat, selain tiada pertemuan dengan Raja Salman dan Putera Mahkota Arab Saudi, lawatan Anwar ke Arab Saudi itu juga diriuhkan dengan ketibaannya yang hanya disambut Gabenor Jeddah serta tidak dibawa memasuki Kaabah.
Menjadi kelaziman bagi Arab Saudi, sebagai tanda penghormatan, mereka lazimnya memberi peluang kepada pemimpin negara Islam yang melawat negara itu bagi menunaikan umrah untuk dibawa masuk ke dalam Kaabah.
Tun Mahathir Mohamad, Najib Razak dan Mahiaddin Md Yasin adalah antara Perdana Menteri sebelum ini yang pernah diberi peluang masuk ke dalam Kaabah oleh kerajaan Arab Saudi.
Walaupun bukan kewajipan untuk seseorang Perdana Menteri memasuki Kaabah dan ia juga bukan rukun dalam ibadah umrah, tetapi jika pemimpin lain diberi peluang dan Perdana Menteri semasa ternampak keciciran, disertai tidak dapat bertemu Raja Salman atau Putera Mahkotanya dalam lawatan ke Arab Saudi, seolah-olah semacam ada sesuatu yang tidak kena.
Kalau mahu dikatakan ia disebabkan Arab Saudi tersinggung dengan penutupan Pusat Keamanan Antarabangsa Raja Salman atau KSCIP yang dilakukan ketika era pentadbiran Tun Mahathir dahulu, kenapa pula ketika Mahiaddin melawat Arab Saudi pada 2021 sebelum ini, beliau dapat bertemu Raja Salman, dapat memasuki Kaabah dan ketibaannya disambut oleh Putera Mahkota, Mohammed bin Salman?
Sepatutnya, kalau ada rasa tersinggung di hati Arab Saudi terhadap Malaysia, Mahiaddin yang lebih dulu tidak diberi penghormatan, bukannya Anwar?
Tetapi, kenapa Anwar?
ShahbudinHusin 26/03/2023.

2.8

5

votes
Article Rating
Kongsikan artikel ini


ANWAR JANGAN MENGALAH, LEBIH CANTIK KALAU BERANI ULANG LAGI TUDUHAN YANG SAMA TERHADAP TUN MAHATHIR

Tun Mahathir Mohamad memberi tempoh tujuh hari kepada Perdana Menteri, Anwar Ibrahim untuk menarik balik dakwaan bahawa beliau mengayakan diri dan ahli keluarganya semasa berkuasa dahulu.
Bekas Perdana Menteri itu berkata, Anwar membuat dakwaan tersebut semasa berucap di Kongres Khas PKR baru-baru ini.
“Kalau dalam tujuh hari (Anwar tidak tarik balik dakwaan itu) saya akan ambil tindakan undang-undang,” kata Tun Mahathir dalam sidang medianya pagi ini.
Tambah beliau, surat tuntutan untuk berbuat demikian sudah pun dihantar semalam ke pejabat Anwar di Putrajaya.
Berikut adalah petikan ucapan Anwar yang membuatkan Tun Mahathir mahu menyaman Anwar itu:-
https://shahbudindotcom.net/wp-content/uploads/2023/03/v0f025gc0000cgan143c77ubfu0q3mv0.mp4
Perlukah Anwar menarik balik dakwaan tersebut sebagaimana dituntut oleh Tun Mahathir?
Soal kekayaan Tun Mahathir dan keluarga beliau sebenarnya bukan kali pertama Anwar bercakap mengenainya Kongres Khas PKR itu.
Sejak dipecat daripada kerajaan pada 1998, rasanya sudah hampir ratusan kali Anwar bercakap mengenainya dalam ceramah, pentas politik, ucapan terbuka dan sebagainya.
Ia bukanlah tuduhan yang asing bagi Anwar, tambahan lagi sebagai bekas Menteri Kewangan ketika era Tun Mahathir dan kini kembali semula sebagai Menteri Kewangan bersama jawatan Perdana Menteri yang diidam-idamkan sejak dulu, bukti dan fakta tentu tidak sukar untuk beliau mengumpulkannya.
Maka, berhadapan ancaman saman ini, jangan sesekali Anwar tunduk atau mengalah dengan tuntutan Tun Mahathir itu.
Anwar bukan saja mesti sedia dan berani berdepan Tun Mahathir di mahkamah untuk membuktikan dakwaannya itu, malah lagi cantik kalau dalam sehari dua ini tampil mengulang-ulang lagi tuduhan yang sama itu.
Ia sebagai tanda beliau benar-benar serius dan ada bukti atas tuduhannya terhadap Tun Mahathir itu.
Dalam waktu yang sama, melalui proses mahkamah nanti, ia juga merupakan peluang untuk Tun Mahathir membuktikan kekayaan beliau dan anak-anaknya tiada kaitan sama sekali dengan kuasa sebagai Perdana Menteri yang pernah dimilikinya.
Lawan tetap kawan…sebagaimana berani menyaman, Anwar wajib lebih berani untuk kena saman dan membuktikan kebenaran. –
ShahbudinHusin 28/03/2023.

4.7

6

votes
Article Rating
Kongsikan artikel ini


BERITA GEMBIRA SEMPENA PUASA HARI KELIMA, ZAHID HAMIDI AKHIRNYA DAPAT SEMULA PASSPORT ANTARABNGSA

Ahmad Zahid Hamidi dibenar mendapatkan semula passportnya bagi membolehkan beliau melakukan perjalanan antarabangsa untuk menghadiri sebarang majlis rasmi.
Panel tiga orang hakim yang dipengerusikan oleh Hanipah Farikullah sebulat suara membenarkan permohonan baru yang dibuat Timbalan Perdana Menteri itu.
Dua lagi hakim yang bersidang untuk mendengar permohonan tersebut ialah Ahmad Zaidi Ibrahim dan Lim Chong Fong.
Keputusan memberi kebenaran itu dibuat selepas Timbalan Pendakwa Raya, Abdul Malik Ayob berkata dia diarahkan untuk tidak mengemukakan sebarang bantahan terhadap permohonan dibuat Ahmad Zahid itu.
Memperolehi semua passport untuk ke luar negara bagi Zahid Hamidi yang sedang berdepan kes mahkamah sebagaimana diputuskan mahkamah hari ini bolehlah dianggap sebagai berita gembira baginya sempena hari kelima umat Islam berpuasa berpuasa.
Kalau tertemu pula Malam Lailatul Qadar selepas ini, pastilah berganda-ganda lagi kegembiraan yang bakal dinikmatinya.
Aminnnnn…
Cuma, satu persoalan yang timbul di sini, siapa yang memberi arahan kepada Timbalan Pendakwa Raya, Abdul Malik Ayob agar tidak mengemukakan bantahan?
Adakah arahan datang daripada Peguam Negara?
Dan jika arahan datang daripada Peguam Negara, siapa pula yang memberi arahan kepada Peguam Negara?
Sebelum ini pada 3 Februari lalu, permohonan Zahid Hamidi untuk mendapatkan passport peribadi secara kekal bagi kemudahan menjalankan tugas telah ditolak oleh mahkamah.
Bagaimanapun, Hakim Mahkamah Tinggi, Collin Lawrence Sequerah membenarkan dokumen peribadi Presiden UMNO itu dikeluarkan sementara bagi membolehkan beliau membuat permohonan untuk mendapatkan pasport diplomatik.
Collin Lawrence memberitahu, keputusan itu adalah selaras dengan peruntukan undang-undang dan mahkmah bertindak adil dan saksama kepada semua tertuduh di mahkamah.
“Prosiding mahkamah adalah sama bagi semua tertuduh, tidak kira apa status mereka.
“Maka dengan ini mahkamah memutuskan untuk menolak permohonan tertuduh untuk mendapatkan pasport peribadi secara kekal,” kata beliau.
Berikutan itu, Zahid Hamidi telah mengemukakan rayuan yang keputusannya diumumkan hari ini.
Pasport Ahmad Zahid sebelum ini diserahkan kepada mahkamah sebagai sebahagian daripada syarat jaminan RM2 jutanya dalam perbicaraan kes rasuah Yayasan Akalbudi yang sedang berjalan. –
 ShahbudinHusin 27/03/2023.
Berita penuh Zahid Hamidi dapat semua passporti di sini –
https://m.malaysiakini.com/news/660112

0

0

votes
Article Rating
Kongsikan artikel ini


PENJELASAN WISMA PUTRA – ARAB SAUDI SAHKAN PERTEMUAN ANWAR DENGAN PUTERA MAHKOTA

Wisma Putra hari ini tampil menjelaskan mengenai lawatan rasmi perdana menteri ke Arab Saudi, sambil berkata ia sudah menerima nota diplomatik yang mengesahkan lawatan Anwar Ibrahim serta pertemuan dengan Raja Salman Abdulaziz dan pemerintah “de facto”, Putera Mahkota Mohammed bin Salman.
Wisma Putera dalam satu kenyataan yang memperincikan lawatan Anwar dari 22 hingga 24 Mac, berkata pihaknya menerima nota diplomatik bertarikh 21 Mac daripada kedutaan Arab Saudi, mengesahkan tarikh perjalanan Anwar ke kerajaan itu.
“Nota diplomatik yang serupa turut diterima pada tarikh yang sama oleh Kedutaan Besar Malaysia di Riyadh daripada kerajaan Arab Saudi,” katanya.
“Kedua-dua nota diplomatik tersebut merujuk kepada Lawatan Rasmi Perdana Menteri pada 22 – 25 Mac 2023 termasuk program kunjungan hormat dengan Yang Teramat Mulia Raja Salman bin Abdulaziz Al Saud dan Yang Amat Mulia Putera Mohammed bin Salman bin Abdulaziz Al Saud, putera mahkota dan perdana menteri Arab Saudi.
“Kedua-dua nota diplomatik tersebut jelas menyatakan kerajaan Arab Saudi mengalu-alukan lawatan tersebut termasuk pelaksanaan ibadah Umrah di Makkah dan ziarah di Madinah.”
Wisma Putra sebelum ini berkata lawatan itu adalah atas jemputan Mohammed.
Bagaimanapun persoalan dibangkitkan oleh pembangkang selepas lawatan Anwar ke negara itu berakhir tanpa pertemuan dengan Mohammed atau Raja Salman.
Laporan Bernama berkata pertemuan itu tidak dapat berlangsung kerana putera mahkota mempunyai perubahan rancangan menjelang bulan Ramadan.
Anwar melahirkan rasa kesal kerana tidak dapat bertemu Mohammed, tetapi beliau dikatakan menolak permintaan pegawai Arab Saudi untuk melanjutkan tempoh lawatannya supaya pertemuan dengan putera mahkota dapat dilakukan.
Wisma Putra hari ini berkata pihaknya telah membuat semua persiapan awal dan secara profesional, mengikut SOP bagi perjalanan rasmi pemimpin ke luar negara.
“Berdasarkan perjalanan dan hasil lawatan, lawatan rasmi perdana menteri ke Arab Saudi menggambarkan kepentingan hubungan diplomatik dan kerjasama di antara Malaysia dan kerajaan Arab Saudi,” menurut kenyataan itu.
“Malaysia sentiasa menganggap kerajaan Arab Saudi sebagai rakan strategik. Dalam konteks ini, Kementerian Luar Negara (KLN) menegaskan bahawa polemik-polemik serta tanggapan-tanggapan tidak berasas oleh sesetengah pihak di Malaysia atas kepentingan politik sempit tidak akan membantu dalam usahanya memartabatkan diplomasi Malaysia ke arah pengukuhan hubungan dan kerjasama dengan negara-negara sahabat di seluruh dunia baik di peringkat dua hala, serantau dan antarabangsa.”
Wisma Putra berkata isu itu dipandang negatif oleh kumpulan tertentu, sambil menambah bahawa ini adalah tidak adil kepada kedua-dua kementerian dan kerajaan, serta Kementerian Luar Negara dan kerajaan Arab Saudi.
Ia berkata persiapannya untuk lawatan itu melibatkan beberapa siri perbincangan dengan kedutaan Arab Saudi di Kuala Lumpur, termasuk pertemuan dengan duta kerajaan sebelum tarikh yang dicadangkan ditetapkan.
Mereka berkata, menteri luar itu juga telah bercakap dengan rakan sejawatannya dari Arab Saudi semasa lawatannya ke Riyadh pada Februari.
“Perbincangan itu menyentuh secara spesifik tentang lawatan perdana menteri dan kesesuaian tarikh-tarikh serta perancangan hasil-hasil lawatan.
Wisma Putra juga menepis kritikan mengenai waktu lawatan pada awal bulan puasa, mengatakan ini bukan isu di pihak Arab Saudi.
“KLN turut dimaklumkan bahawa kerajaan Arab Saudi mengambil sikap terbuka dan pernah menerima lawatan pemimpin-pemimpin asing dalam bulan Ramadan.”
Ia menambah Anwar dan delegasinya diberikan taraf tetamu negara, termasuk penyediaan kenderaan, penginapan dan perlindungan keselamatan oleh pengawal Diraja Arab Saudi dan pegawai protokol dari mahkamah diraja.
Mengambil maklum pertemuan yang diadakan Anwar, termasuk dengan presiden Bank Pembangunan Islam, Wisma Putra berkata lawatan perdana menteri itu mencerminkan komitmen Malaysia untuk meningkatkan hubungan dan kerjasama antara kedua-dua negara ke tahap yang lebih kukuh dan menyeluruh.
Sumber –
https://www.malaysianow.com/my/news/2023/03/28/arab-saudi-sahkan-pertemuan-anwar-dengan-putera-mahkota-kata-wisma-putra

2

2

votes
Article Rating
Kongsikan artikel ini


ZAMBRY PERLU JAWAB DAN BERTANGGUNGJAWAB ISU LAWATAN ANWAR KE ARAB SAUDI

Siapakah yang sepatutnya bertanggungjawab dalam isu lawatan Perdana Menteri, Anwar Ibrahim ke Arab Saudi yang mencetuskan masalah, malah dianggap banyak pihak telah memalukan beliau selaku ketua kerajaan?
Semalam, di sebalik Anwar telah menjelaskan kegagalannya bertemu Raja Salman Abdulaziz Al-Saud atau anaknya, Putera Mahkota Mohammed bin Salman yang juga Perdana Menteri Arab Saudi adalah disebabkan pimpinan kerajaan negara itu menukar jadual mereka menjelang Ramadan, saya turut menggesa agar Pejabat Perdana Menteri atau Wisma Putra segera tampil dengan jawapan yang jujur dan sebenar mengenai perkara itu.
Ini kerana penjelasan Anwar itu dilihat tidak begitu meyakinkan, malah terlihat amat kabur.
Begitu pun, disebabkan ia berupa lawatan rasmi seorang Perdana Menteri ke luar negara dan diuruskan oleh Kementerian Luar Negeri, Wisma Putra dikira lebih wajar tampil ke depan berbanding PMO.
Malangnya, sehingga ini Wisma Putra masih senyap sunyi seribu bahasa dan Menteri Luar Negeri, Zambry Abdul Kadir langsung tidak berkata apa-apa.
Selaku Menteri Luar Negeri yang mengetuai Wisma Putra, Zambry tidak boleh berdiam diri dalam hal sepenting ini yang turut memberi kesan kepada imej seorang Perdana Menteri.
Tetapi, kenapa Zambry dan Wisma Putra masih berdiam diri?
Bukankah mereka sepatutnya tampil paling ke depan menjelaskan perkara sebenar serta mempertahankan Anwar yang dilanyak teruk dalam isu lawatan tersebut?
Perkara paling penting untuk dijelaskan ialah sama ada pertemuan Anwar dengan Raja Salman atau anaknya, Putera Mahkota Mohammed bin Salman memang dianjak di saat-saat akhir atau ia sudah dimaklumkan kepada Wisma Putra sebelum rombongan berlepas ke Arab Saudi?
Sejak negara merdeka, kita belum pernah mendengar berlaku perkara seperti ini dalam hubungan diplomatik Malaysia dengan mana-mana negara.
Lebih-lebih lagi dalam hubungan antara Malaysia dengan Arab Saudi yang merupakan negara Islam terpenting serta sahabat kepada kita.
Lebih daripada itu, dengan dua kota suci umat Islam iaitu Makkah dan Madinah berada dalam kawalannya, hubungan Malaysia dengan Arab Saudi jauh lebih penting lagi.
Dalam setiap lawatan ketua kerajaan ke negara, ia biasanya akan dimuktamadkan terlebih dahulu oleh Wisma Putra agar semua aturcara berjalan lancar dan tiada masalah timbul di saat-saat akhir, terutama melibatkan pertemuan sesama rakan sejawat.
Sebab itu, penjelasan dan tampilnya Zambry dalam isu ini adalah amat mustahak sekali.
Yang nyata, apa yang berlaku dalam lawatan Anwar ke Arab Saudi baru-baru ini adalah satu perkara yang tidak harus dipandang ringan dan Zambry selaku Menteri Luar Negeri harus menjawab serta bertanggungjawab terhadapnya.
Di mata umum, aturan hubungan diplomatik oleh Wisma Putra di bawah kendalian Zambry selaku Menteri Luar Negeri adalah tidak kemas dan ada kelemahan atau kesilapan yang ketara. –
ShahbudinHusin 27/03/2023

3.3

3

votes
Article Rating
Kongsikan artikel ini


AWASSS…WALAU ADA AKTA LOMPAT PARTI, KERAJAAN RUPANYA MASIH BOLEH DIJATUHKAN

Semalam, sehari selepas mengajak orang Melayu menolak kerajaan pimpinan Anwar Ibrahim, bekas Perdana Menteri, Tun Mahathir Mohamad melangkah setapak lagi dalam gerakannya dengan menekankan perlunya pertukaran pentadbiran dilakukan.
Kata beliau, sekiranya kerajaan didapati tidak mentadbir dengan baik, adalah menjadi hak Ahli-Ahli Parlimen kerajaan untuk menjatuhkan Perdana Menteri seperti yang pernah berlaku kepada Mahiaddin Md Yasin sebelum ini.
“Saya berpendapat kalau satu kerajaan itu tidak mentadbir dengan baik, kerajaan itu sepatutnya dijatuhkan dan pilih yang lain.
“(Ini)  seperti mana yang berlaku di waktu Mahiaddin Md Yasin jadi Perdana Menteri dahulu.
“Pada masa itu, UMNO tidak puas hati. UMNO tarik sokongan dan Mahiaddin jatuh, digantikan dengan orang UMNO sebagai Perdana Menteri.
“Jadi, hak bagi wakil rakyat memang ada untuk menukar kerajaan dan ini tidak melanggar undang-undang,” katanya lagi dalam sidang media di Putrajaya.
Sebelum ini, Presiden Pas, Hadi Awang sudah dua kali mengeluarkan kenyataan tentang usaha untuk menjatuhkan kerajaan pimpinan Anwar.
Mirip seperti kenyataan Tun Mahathir, Hadi juga berkata menukar atau menjatuhkan kerajaan adalah perkara biasa dalam amalan politik demokrasi.
Malah, Ahli Parlimen Marang itu meramalkan pertukaran kerajaan – Insha Allah katanya – akan berlaku dalam waktu yang terdekat ini.
Isunya, bolehkah kerajaan ditukar sesuka hati dalam keadaan sudah ada akta lompat parti?
Saya sendiri sebelum ini beberapa kali menulis bahawa menukar kerajaan adalah teramat sukar, bahkan hampir mustahil kerana berkuatkuasanya akta lompat parti sekarang ini.
Dengan adanya akta lompat parti, sokongan Ahli Parlimen secara individu dan melalui akuan bersumpah atau SD sudah tidak lagi laku, sebaliknya sokongan mesti diputuskan oleh parti.
Jika parti memutuskan menyokong A sebagai Perdana Menteri, semua Ahli Parlimen parti tersebut terikat untuk turut memberi sokongan dan inilah yang berlaku selepas PRU15 lalu bila mana UMNO memutuskan memberi sokongan kepada Anwar Ibrahim, walaupun sebelum itu ada 10 Ahli Parlimen BN sudah menandatangani SD menyokong Mahiaddin.
Jika tiada akta lompat parti, hari ini Mahiaddin sudah pun mampu menyamai rekod Tun Mahathir dengan berjaya dua kali menjadi Perdana Menteri.
Anwar sendiri, tentunya disebabkan adanya akta lompat parti, dengan senyum meremehkan kenyataan Hadi itu dengan berkata – biarkan mereka merancang dan mengigau.
Apa lagi disebabkan Presiden UMNO, Zahid Hamidi mengaku hubungannya dengan Anwar adalah seumpama “murid dengan cikgu”, ditambah pula diberi jawatan Timbalan Perdana Menteri, sokongan UMNO dan BN secara umumnya boleh dikata tidak akan goyah lagi.
Namun demikian, oleh kerana percakapan untuk menjatuhkan kerajaan ini tidak pernah padam, ia seperti api yang sentiasa hidup membakar sekam, saya cuba membuat sedikit penyelidikan untuk mendapat kepastian.
Setelah berjumpa beberapa orang yang berkenaan, termasuk dua tiga peguam, rupa-rupanya menjatuhkan kerajaan masih boleh berlaku dalam keadaan sekarang ini.
Ia boleh berlaku tanpa perlu berdepan pilihan raya kecil bila mana sejumlah Ahli Parlimen bertindak menukar sokongan mereka.
Ia juga boleh berlaku dalam Zahid Hamidi kekal memberi sokongan kepada Anwar.
Wahhh….bahaya ini??
Saya tidak pasti sama ada perkara yang sama juga ada dalam perkiraan Hadi Awang dan Tun Mahathir bila mana kedua-duanya ternampak konfiden bila bercakap mengenai usaha menjatuhkan kerajaan yang ada sekarang.
Bahkan daripada maklumat yang diterima, Tun Mahathir dikatalan akan terus mengasak, mendesak dan bercakap mengenai perlunya kerajaan sedia ada ini dijatuhkan secara berterusan selepas ini.
Begitu pun, saya tidak pasti sejauh mana PH, khususnya Anwar sedar mengenai kemungkinan kejatuhan kerajaan ini boleh berlaku.
Cuma, satu pesanan kepada kerajaan dan mereka yang ada kuasa – jangan lalai, jangan sombong, jangan lupa penyokong dan jangan lupa asal usul kerana jika jatuh kali ini, kemungkinan untuk mampu bangkit semula adalah adalah terlalu sukar sekali.
Bagaimanakah caranya kerajaan boleh dijatuhkan itu?
Ini adalah RAHSIA BESAR yang mungkin ramai tak tertikir setakat ini – jangan ada sesiapa cuba bertanya atau menghubungi saya untuk bertanya mengenainya?
Hari-hari mendatang, terutama jika PH yang kini bersama BN kalah teruk dalam PRN nanti, termasuk gagal mempertahankan Selangor dan Negeri Sembilan, adalah episod yang pasti menarik untuk kita sama-sama disaksikan.
– ShahbudinHusin 29/03/2023.

4.7

6

votes
Article Rating
Kongsikan artikel ini